title: Gazan avustussaattueen välikohtaus

text: Iran ilmoitti tarjoavansa vallankumouskaarti Pasdaranin eliittijoukkoja suojelemaan sotilaallisesti uusia suunniteltuja avustuskuljetuksia, jolla Israelin merisaarto pyritään rikkomaan. Ajatollah Ali Khamenei ilmoitti asiasta puolivirallisen uutiskanava Mehrin välityksellä. Iranin valtion uutistoimiston IRNA:n mukaan Iran ja Iranin Punainen puolikuu suunnittelee aiempien tapahtumien johdosta myös omia avustuskuljetuksia Gazaan Iranin lipun alla olevilla laivoilla. Iranin ilmoituksia pidetään paljolti provokaationa, koska Israel on syyttänyt Iranin toimittavan aseita Gazaan.


title: Gazan avustussaattueen välikohtaus

text: Harvardin yliopiston oikeustieteen professori Alan Dershowitzin mukaan on selvää, että Israelin suorittama hyökkäys ei rikkonut kansainvälisen oikeuden normeja. Hänen mukaansa alukselle nouseminen kansainvälisellä vesialueella on laillista mikäli alus yrittää rikkoa merisaarron. Israelin hallituksen edustajan Mark Regevin mukaan San Remon sodankäyntiä merellä koskeva sopimus mahdollistaa kannellenousun saarron rikkomista yrittävälle laivalle. Johns Hopkinsin yliopiston kansainvälisen oikeuden professorin Ruth Wedgwoodin mukaan Israelilla on oikeus pysäyttää Gazaan tulevat laivat kansainvälisen humanitäärisen oikeuden mukaan estääkseen puolueettomia valtioita tuomasta aseita Hamasille.


title: Gazan avustussaattueen välikohtaus

text: Northwestern University School of Law -yliopiston kansainvälisen oikeuden professorin Anthony D'Amaton mukaan Israelin suorittama hyökkäys kansainvälisellä vesialueella oli kuitenkin selkeästi laiton kansainvälisen oikeuden valossa. D'Amaton mukaan sodan lakeja ei voida soveltaa tässä kyseisessä tapauksessa, sillä konflikti on Israelin ja Hamasin välinen, jonka toinen osapuoli ei ole valtio.


title: Gazan avustussaattueen välikohtaus

text: Joukko Israelin syyttäjänviraston asianajajia ja kansainväliseen oikeuteen perehtyneitä israelilaisia asianajajia, kuten Avigdor Feldman, Itamar Mann, Omer Shatz ja Yiftah Cohen, piti heti hyökkäyksen jälkeen Israelin hyökkäystä kansainvälisen oikeuden vastaisena ja Israelia kansainvälisen YK:n merioikeusyleissopimuksen rikkojana. Syyttäjät vaativat, että Israelin on annettava oikeudellinen perustelu hyökkäyksestä, ja että israelilainen oikeusaste toteaa hyökkäyksen välittömästi laittomaksi. Asianajajat pitivät Israelia myös valtiona, joka harjoittaa piratismia ja avustuslaivueen matkustajien kaappausta.


title: Gazan avustussaattueen välikohtaus

text: Hastingsin korkeakoulun oikeustieteellisen tiedekunnan ja erityisesti Lähi-idän politiikkaan perehtyneen professorin George Bisharatin mukaan Israelin hyökkäys avustussaattueeseen oli kansainvälisen oikeuden näkökulmasta laiton ja kohtuuton. Bisharatin mukaan Israelilla ei ollut oikeutta hyökätä humanitääristä kuljetusta kuljettaneisiin laivoihin kansainvälisellä vesialueella. Bisharat toteaa myös, että laivan matkustajilla oli oikeus puolustautua Israelin yöllä suorittamaa laitonta hyökkäystä vastaan. Bisharat muistuttaa myös, että Israel kantaa joka tapauksessa oikeudellisen vastuun murhista kansainvälisellä vesialueella, johon sen sotilaat syyllistyivät. Bisharat muistuttaa myös, että laivaan nouseminen oli myös Israelin ylläpitämän Gazan saarron valossa laiton, sillä Gazan saarto perustuu Bisharatin mukaan poliittiseen eikä sotilaalliseen motiiviin, koska vastustaja on poliittinen puolue Hamas, ei valtio. Näin ollen Israelin ylläpitämä saarto ei kohdistu heikentämään Palestiinalaishallintoa sotilaallisesti, vaan Hamas -järjestöä poliittisesti, mikä on kansainvälisen oikeuden näkökulmasta laitonta. Bisharat toteaa laittoman saarron lisäksi rankaisevan kansainvälisen oikeuden näkökulmasta kollektiivisesti koko Gazaa, ei vain Hamas -järjestöä ja siten rikkovan räikeästi kansainvälisen oikeuden humanitäärisiä lakeja.


title: Gazan avustussaattueen välikohtaus

text: YK:n pääsihteeri Ban Ki Moon esitti puolueettoman kansainvälisen tutkimusryhmän perustamista. Ryhmän johdossa olisi merioikeuteen perehtynyt Uuden-Seelannin entinen pääministeri Geoffrey Palmer ja tutkimusryhmään kuuluisi edustajia Israelista, Turkista ja Yhdysvalloista. Israelin pääministeri Benjamin Netanjahu keskusteli asiasta Banin kanssa, mutta torjui ajatuksen. Israelin Yhdysvaltain-suurlähettiläs Michael Oren sanoi Israelin neuvottelevan Yhdysvaltain kanssa tutkinnan suoritustavasta.


title: Gazan avustussaattueen välikohtaus

text: YK:n ihmisoikeusneuvoston kesäkuussa 2010 asettama kolmihenkinen tutkijapaneeli, joka koostui kansainväliseen oikeuteen perehtyneistä asianajajista ja tuomareista, tuomitsi syyskuussa 2010 julkaisemassaan raportissa Israelin hyökkäyksen avustussaattueeseen ihmisoikeusrikoksena ja kansainvälisen oikeuden humanitääristen lakien vastaisena. Tutkijapaneeli sanoo lisäksi raportissaan Israelin käyttäneen uskomatonta väkivaltaa laivasaattueen ihmisiä kohtaan. Tutkijapaneelin mukaan Israelia voidaan syyttää avustustyöntekijöiden tarkoituksellisesta tappamisesta, kidutuksesta ja epäinhimillisestä kohtelusta. Israel kiistää tutkijapaneelin raportin oikeellisuuden.


title: My Homies

text: My Homies on rap-artisti Scarfacen neljäs studioalbumi, joka ilmestyi 24. helmikuuta 1998. Kappale "Sleepin' In My Nikes" oli jo julkaistu Seagramin Souls On Ice albumilla. Kappale "Boo, Boo" julkaistiin myöhemmin rap-artisti Devin the Duden, The Dude albumilla. Screwed & Chopped versio ilmestyi 3. maaliskuuta 1998. Albumi saavutti Yhdysvalloissa 6. huhtikuuta 1998 RIAAn hyväksymän kultalevyn rajan.


title: Noita (vuoden 1922 elokuva)

text: Noita ("Häxan") on tanskalaisohjaaja Benjamin Christensenin ruotsalainen kauhuelokuva, joka sai ensi-iltansa vuonna 1922. Elokuva on osittain dokumentaarinen, ja se pohjautuu Christensenin tutkimuksiin noitavainoista.


title: Noita (vuoden 1922 elokuva)

text: Elokuvan taustatiedot olivat hyvin tärkeitä Christensenille, ja hän olikin toivonut, että joku tutkija kirjoittaisi elokuvan käsikirjoituksen. Kukaan tieteilijä ei ollut valmis kirjoittamaan käsikirjoitusta, sillä elokuvaa ei pidetty sopivana mediana vakavastiotettavaan tutkimukseen. Christensen tutki itse keskiaikaisia kuvia ja kirjoja, kuten kahden dominikaanimunkin kirjoittamaa noitaopasta "Noitavasaraa". Christensen käytti asian tutkimiseen kaksi ja puoli vuotta.


title: Noita (vuoden 1922 elokuva)

text: "Noidan" kuvaukset alkoivat ruotsalaisen Svensk Filmindustrin rahoituksella 1921. Christensen kuvasi sitä vain öisin. Elokuva tuli lopulta maksamaan melkein kaksi miljoonaa kruunua, ja se oli kallein Skandinaviassa tehty mykkäelokuva.


title: Noita (vuoden 1922 elokuva)

text: "Noita" herätti heti ilmestymisensä jälkeen kohua. Ranskassa ja Italiassa katolinen kirkko vastusti voimakkaasti elokuvan esittämistä. Elokuva joutuikin monissa maissa sensuurin kohteeksi, eikä yleisö pitänyt siitä paljoakaan. Elokuvan tuottaneelle Svensk Filmindustrille "Noidasta" aiheutui suuri taloudellinen tappio.


title: Vapauden ja suoran demokratian Eurooppa

text: Vuosina 2009–2014 ryhmän nimi oli Vapauden ja demokratian Eurooppa ("Europe of Freedom and Democracy", EFD).


title: Hlybokaje

text: Hlybokaje () eli Glubokoje () on pieni kaupunki ja hallintopiirin keskus Valko-Venäjän pohjoisen Vitsebskin alueen länsiosissa. Kaupunki sijaitsee linnuntietä 137 kilometriä pääkaupunki Minskin pohjoispuolella. Vuoden 2009 väestönlaskussa Hlybokajen asukasluku oli 18 082 ja koko piirin lähes 41 043; piiriin kuuluu myös pieni Padsvillen kaupunkimainen taajama (2 270 as.).


title: Hlybokaje

text: Hlybokajen kaupunki sijaitsee maanteitse 165 kilometriä Minskistä pohjoiseen. Nopein tieyhteys kulkee Minskistä ensin M3-valtatietä (106 km) ja lopuksi P3-kantatietä (Minsk– Lahoisk– Dokšytsy– Hlybokaje– Braslau) pitkin. Toinen keskeinen maantie on kantatie P45, joka saapuu koillisessa sijaitsevasta Polatskista (85 km) ja jatkaa Hlybokajen lounaispuolella Liettuan rajalle (142 km) ja edelleen Vilnaan (+33 km).


title: Hlybokaje

text: Hlybokajeen erkanee Valko-Venäjän rautateiden sivurata rataverkon keskeisemmästä Polatsk– Maladzetšna– Lida radasta Dokšytsyn Kruljauštšynan kylässä.


title: Glubokoje

text: Glubokoje (; suomeksi "syvä") voi viitata muun muassa seuraavia asioihin:


title: TOP 09

text: TOP 09 (lyh. Tradice Odpovědnost Prosperita 09, "perinne, vastuullisuus, menestys") on tšekkiläinen vuonna 2009 perustettu puolue. Puolue määrittelee itsensä konservatiiviseksi puolueeksi, jonka politiikka perustuu Euroopan juutalais-kristillisen kulttuurin perinteille ja vapauden ja humanismin demokraattisille ideoille.


title: TOP 09

text: Puolue muodostui kristillisdemokraattisen puolueen oikeiston erottua puolueesta entisen puheenjohtaja Miroslav Kalousekin johdolla. Konservatiivipuolue ODSsta mukaan tuli František Laudát ja muita. Puolueen ensimmäiseksi johtajaksi valittiin senaattori Karel Schwarzenberg, joka oli toiminut aiemmin ulkoministerinä Vihreiden mandaatilla.


title: TOP 09

text:
TOP 09 osallistui ensimmäistä kertaa toukokuun 2010 vaaleihin, joissa se keräsi 16,7 prosenttia äänistä.
Puolue osallistui Petr Nečasin johtamaan hallitukseen ODS ja VV-puolueiden kanssa.
Vuoden 2013 vaaleissa puolue sai 12 % äänistä ja jäi oppositioon.


title: TOP 09

text: Maaliskussa 2016 Karel Tureček jätti puolueen ja liittyi ANO 2011 -puolueeseen. Toukokuussa 2016 yksi puolueen perustajista, Pavol Lukša, jätti puolueen ja perusti Dobrá volba 2016 -puolueen. Vuoden 2016 paikallisvaaleissa puolue koki tappioita ja sen ääniosuus jäi 3,4 prosenttiin.


title: TOP 09

text: Vuoden 2017 vaaleissa, nyt Miroslav Kalousekin johtamana puolue saavutti 5,3 äänistä ja 7 paikkaa edustajainhuoneessa.


title: TOP 09

text: Marraskuussa 2017 meppi Jiří Pospíšil tuli uudeksi johtajaksi.


title: Saint John

text: Saint John, St. John tai St John voi viitata seuraaviin asioihin:


title: Věci veřejné

text: Věci veřejné (VV, , vrt. latinan "rēs publica") oli tšekkiläinen puolue. Vuonna 2001 perustetun puolueen puheenjohtajana oli sisäministeri Radek John. John toimi ennen poliitikon uraansa kirjailijana ja toimittajana ja hänen tunnettavuutensa edisti puolueen suosiota.


title: Věci veřejné

text: Puolue toimi aluksi Prahan paikallispolitiikassa ja nousi valtakunnalliseksi vaikuttajaksi vasta sen jälkeen. Sen ohjelmaa on luonnehdittu oikeistopopulistiseksi. Puolue korostaa suoraa demokratiaa. Jäsenet voivat äänestää puolueen verkkosivulla sen ohjelman eri kohdista. Puolueen taustalla tiedetään kuitenkin toimivan myös joukon prahalaisia liikemiehiä.


title: Věci veřejné

text: Puolue ehti perustaa ns. VV-partioita, jotka alkoivat puhdistaa Prahan puistoja sopeutumattomista aineksista, kuten kodittomista ja romaneista. Toiminta loppui lyhyeen, kun sitä verrattiin Unkarin Magyar Gárdaan.


title: Věci veřejné

text:
Puolue osallistui vuoden 2009 eurovaaleihin, joissa se sai 2,4 % äänistä.
Toukokuun 2010 vaaleissa se keräsi 10,88 % ja nousi pääministeri Petr Nečasin kolmen puolueen oikeistohallitukseen.


title: Věci veřejné

text: Osa puolueen jäsenistä syytti huhtikuussa 2011 liikenneministerinä toiminutta VV:n Vít Bártaa korruptiosta. Bárta sai myöhemmin syytteet, mutta syytöksiä esittäneet edustajat oli erotettu puolueesta.


title: Věci veřejné

text: Puolue ilmoitti ettei se osallistu lainkaan vuoden 2013 vaaleihin. Puolue lakkautettiin 2015.


title: Saint John (New Brunswick)

text: Saint John on 68 043 asukkaan (2006) kaupunki New Brunswickin provinssin eteläosassa Kanadassa. Kaupungin muodostamalla metropolialueella asuu kaikkiaan 122 389 asukasta (2006). Kaupunki sijaitsee Fundynlahden pohjoispäässä, Saint John -joen suulla. Saint John sai kaupunkioikeudet 18. toukokuuta 1785 ja on näin ollen Kanadan vanhin kaupunki (city).


title: Saint John (New Brunswick)

text: Kaupungin nimi on saanut alkunsa tutkimusmatkailija, kun Samuel de Champlainin saapui alueelle Johannes Kastajan päivänä ja nimesi nykyisen kaupungin läpi kulkevan joen hänen mukaansa (). Myöhemmin joen suulle perustettua kaupunkia alettiin kutsua samalla nimellä. Koska suurin osa kaupungin asukkaista oli englanninkielisiä, kaupunkia alettiin kutsua Johannes Kastajan englanninkielisellä nimellä, Saint John.


title: Saint John (New Brunswick)

text: Ensimmäisinä eurooppalaisina Fundynlahdella uskotaan vierailleen baski-, bretoni- ja normannikalastajia jo 1500-luvun alkupuolella. Vuonna 1524 Espanjan lipun alla purjehtinut portugalilainen tutkimusmatkailija Esteban Gómez löysi Saint John -joen ja antoi sille nimen "Rio De La Buelta". Tutkimusmatkailijat Pierre Dugua de Mons ja Samuel de Champlain purjehtivat joelle 24. kesäkuuta 1604 ja nimesivät sen samana päivänä juhlittavan Johannes Kastajan kunniaksi, St. John -joeksi. Alue oli osa Acadien maakuntaa.


title: Saint John (New Brunswick)

text:
Vuonna 1631 Acadien kuvernööri Charles de Saint-Étienne de la Tour perusti Saint John -joen suulle linnoitetun "Fort Saint-Jean" -turkiskauppa-aseman käydäkseen kauppaa alueella asuvien intiaanien kanssa. Brittiläiset ja ranskalaiset kävivät useita taisteluita alueesta 1600-luvulta 1700-luvun puoliväliin saakka, jolloin linnoitus jäi viimein brittiläisten omaisuudeksi. Brittiläiset nimesivät linnoituksen vuonna 1758 Fort Frederickiksi. Amerikan vallankumouksen aikana amerikkalaiset patriootit tuhosivat linnoituksen vuonna 1775. Kaksi vuotta myöhemmin uusi linnoitus, Fort Howe perustettiin samalle paikalle.
Yhdysvaltain vapaussodan päätyttyä brittiläiset lojalistit pakenivat pohjoiseen ja perustivat vuonna 1783, "Parr Townin" ja "Carletonin" kaupungit Saint John -joen suun vastakkaisille puolille. Kaksi vuotta myöhemmin kaupungit yhdistyivät ja yhdistynyt kaupunki nimettiin sen läpi virtaavan joen mukaan. Saint John on Kanadan ensimmäinen ja vanhin virallistettu kaupunki (city). Vuoden 1812 sodan aikana kaupunki oli tärkeä puolustusasema, ja sinne rakennettiin Martello-torni puolustamaan kaupungin satamaa.


title: Saint John (New Brunswick)

text: 1800-luvulla kaupungin kautta kulki suuria määriä siirtolaisia Euroopasta uudelle mantereelle. Huomattava määrä näistä oli Irlannin maaseudulta suurta nälänhätää pakenevia siirtolaisia. Siirtolaiset ylittivät Atlantin likaisissa rahtilaivoissa, ja monella heistä oli useita terveydellisiä ongelmia sekä monet heistä sairastivat isorokkoa, lavantautia ja koleraa. Sairastuneet eristettiin karanteeniin, Fundynlahdella sijaitsevalle Partridgesaarelle, jonne on haudattu noin 600 tauteihin kuollutta siirtolaista.


title: Saint John (New Brunswick)

text: Kaupungin suotuisa sijainti ja vuoden ympäri jäästä vapaa satama teki siitä tärkeän laivanrakennustelakan. Ehkä kuuluisin kaupungissa rakennettu laiva oli Marco Polo, joka rikkoi vuonna 1852 nopeusennätyksen Englannista Australiaan ja takaisin. Vuonna 1877 kaupungissa riehui laaja tulipalo, joka tuhosi suuren osan kaupunkia. Vuonna 1889 Portlandin kaupunki ja vuonna 1966 Lancasterin kaupunki ja pitäjä sekä osa Simondsin pitäjää liitettiin Saint Johnin kaupunkiin. Kaupungissa sijaitsi tuolloin yksi maailman pisimmistä kuivatelakoista, joka oli 320 metriä pitkä.


title: Blockbuster

text: ”Blockbuster” on brittiläisen Sweet-yhtyeen tammikuussa 1973 julkaistu kappale ja single, joka siirsi yhtyeen tyylillisesti purukumipopista glam rockiin. Siitä muodostui yhtyeen ainoa Britanniassa listaykköseksi noussut hitti, ja se pysyi piikkipaikalla viisi viikkoa. Kappale ei sisälly millekään yhtyeen studioalbumille. Kuten Sweetin kaikkien RCA Recordsin julkaisemien singlejen kohdalla vuoteen 1974 asti, ”Blockbusterin” tekijät ovat Nicky Chinn ja Mike Chapman.


title: Blockbuster

text: Tietyissä piireissä aiheutti paheksuntaa se seikka, että kappaleen kitarariffi oli lähes identtinen David Bowien samoihin aikoihin julkaistun kappaleen ja singlen ”The Jean Genie” kanssa. Molemmat kappaleet oli äänitetty samassa studiossa ja molemmat julkaisi RCA Records. Ironisesti kappaleet olivat eräässä vaiheessa Britannian singlelistalla peräkkäin; Sweet kärjessä, Bowie toisena.Väistö, Perttunen 2003, s.31-32.


title: Blockbuster

text: Kappaleen alussa kuultava sireeni aiheutti eräässä tehtaassa radiossa soidessaan työntekijöiden poistumisen työpaikalta, koska ääni oli sama kuin työnlopetusmerkki. Toisen legendan mukaan ääntä luultiin palohälytykseksi.Väistö, Perttunen 2003, s.31.


title: Blockbuster

text: Singlen b-puolella oli suoraviivainen hard rock -kappale ”Need a Lot of Lovin'”. Tuolloisen sopimuksen mukaan se oli yhtyeen itse kirjoittama. Yhdysvaltain-painoksessa b-puolella oli a-puolen tapaan ”Blockbuster”, mutta ilman alun sireeniä.Väistö, Perttunen 2003, s.31.


title: Blockbuster

text: Karma-yhtye julkaisi kappaleen samana vuonna 1973 suomeksi nimellä ”Katujen uhka”. Sanoituksista vastasi Vexi Salmi.Väistö, Perttunen 2003, s.32.


title: Blockbuster

text:
A-puoli
B-puoli


title: Aamun kirja

text: Aamun kirja on Yleisradion aamu-tv:n ohjelmistoon kuuluva kulttuuriohjelma, jossa esitellään viikoittain yksi kirja ja keskustellaan kirjailijan kanssa. Tammikuusta 2018 alkaen Aamun kirjan toimittajina ovat toimineet Anna Tulusto ja Kaisa Pulakka. Aiemmin ohjelman toimittajina toimivat Seppo Puttonen ja Nadja Nowak.


title: Armenian pääministeri

text: Armenian pääministeri on Armenian hallituksen puheenjohtaja ja korkein ministeri. Pääministerin nimittää presidentti. Nykyinen pääministeri on Nikol Pashinjan vuodesta 2018 lähtien.


title: Uneton48

text: Uneton48 on suomalainen lyhytelokuvakilpailu, jossa joukkueet tekevät 2–7 minuutin pituisen elokuvan 48 tunnin aikana. Elokuvan täytyy sisältää kilpailun alussa julkistettavat kaikille pakolliset elementit kuten roolihahmo ja vuorosana. Lisäksi kullekin joukkueille arvotaan genre. Pakollisilla elementeillä varmistetaan, että elokuvat on todella kokonaan tehty kilpailuviikonlopun aikana. Kilpailu kaikille avoin, mutta joukkueen vetäjän tulee olla 18 vuotta täyttänyt.


title: Uneton48

text: Kilpailu järjestettiin ensimmäisen kerran syksyllä 2008, mutta siirrettiin sen jälkeen keväälle. Vuodesta 2010 alkaen Uneton48 on järjestetty joka vuosi joko toukokuun ensimmäisenä, toisena tai kolmantena viikonloppuna. Kilpailu alkaa perjantai-iltana kello 18 – 19 järjestettävillä avajaisilla, jonka jälkeen kello käynnistyy ja elokuvanteko voi alkaa. Vuodesta 2013 avajaiset on järjestetty Helsingin keskustassa, Kampin keskuksessa.


title: Uneton48

text: Valmiin elokuvan voi palauttaa joko fyysisesti muistitikulla Helsingin palautuspisteeseen tai netin kautta.


title: Uneton48

text: Kaikki kilpailussa syntyneet elokuvat näytetään elokuvateatterissa. Teatterinäytöksiä on järjestetty Helsingin lisäksi mm. Turussa, Tampereella, Oulussa ja Jyväskylässä. Teatterikumppanina on alusta asti toiminut Finnkino. Muita kilpailun pitkäaikaisia yhteistyökumppaneita ovat Angel Films, Genelec ja Kamppi.


title: Uneton48

text: Uneton48-kilpailua järjestää Uneton48 ry, jonka puheenjohtajana toimii Pete Lipponen ja kilpailun vastaavana tuottajana Vesa Kuosmanen. Uneton48:n alun perin Suomeen tuoneet ja kilpailua useita vuosia vetäneet Enni ja Sami Tuomisalo saivat idean Uudessa-Seelannin vastaavasta elokuvakilpailusta. Tuomisalot asuvat edelleen Uudessa-Seelannissa.


title: Uneton48

text: Kilpailu on järjestetty Suomessa vuosina 2008, 2010, 2011, 2012, 2013, 2014 ja 2015.


title: Uneton48

text: Vuoden 2008 kilpailu oli osa maailmanlaajuista 48 Hour Film Project -tapahtumaa. Kilpailuun ilmoittautui 93 ryhmää. Tuomaristossa olivat Aleksi Bardy, Laura Malmivaara, Aku Louhimies ja Peter Flinckenberg.


title: Uneton48

text: Pakollisina elementteinä elokuvissa piti esiintyä


title: Uneton48

text: Kilpailun voitti "New Dawn" -ryhmän elokuva "Vaakalaudalla".


title: Uneton48

text: Vuoden 2010 kilpailuun ilmoittautui 96 ryhmää ja noin 1500 henkilöä. Tuomaristossa toimivat Johanna Vuoksenmaa, Tiina Lymi, Dome Karukoski ja Kalle Kinnunen.


title: Uneton48

text: Kilpailuun palautetut elokuvat esitettiin Finnkinon elokuvateattereissa Helsingissä, Turussa, Tampereella ja Oulussa. Kilpailun voitti "Karate Ninjas" -ryhmän elokuva "Perheyritys".


title: Uneton48

text: Vuonna 2011 joukkueita oli yhteensä lähes sata noin 40 paikkakunnalta. Tuomaristossa toimivat Johanna Vuoksenmaa, Peter Flinckenberg, Laura Malmivaara, Sarita Harma ja Sakari Mäkelä.


title: Uneton48

text: Pakollisina elementteinä elokuvissa vaadittiin vuonna 2011


title: Uneton48

text: Kilpailun voitti "Viro Tuotanto" -ryhmän "Palasokerimies"-elokuva .


title: Uneton48

text: Vuonna 2012 joukkueita oli yhteensä noin 130. Tuomaristossa toimivat Joona Louhivuori, Lauri Nurkse, Jani Tiihonen ja Samuli Valkama.


title: Uneton48

text: Pakollisina elementteinä elokuvissa vaadittiin vuonna 2012


title: Uneton48

text: Kilpailun voitti "Viro Tuotanto" -ryhmän "ihminen vastaan luonto" -genren Sisäavaruus-elokuva


title: Uneton48

text: Vuonna 2013 joukkueita oli yhteensä noin 100 . Vuonna 2013 Uneton48-kilpailun tuomaristossa toimivat Tero Kaukomaa, Karoliina Kivijärvi, Mikko Kuparinen, Teemu Nikki, Jenni Toivoniemi ja Jouni Vikman.


title: Uneton48

text: Pakollisina elementteinä elokuvissa vaadittiin vuonna 2013


title: Uneton48

text: Kilpailun voitti "Naughty German" -ryhmän LiebesLied-elokuva. Yleisöäänestyksen voitti "Team Dirtstudiosion" Paluulippu-elokuva.


title: Uneton48

text: Vuonna 2014 Uneton48-kilpailun tuomaristossa toimivat Kaisa Leppänen, Ilja Rautsi, Elli Toivoniemi ja Timo Vuorensola.


title: Uneton48

text: Pakollisina elementteinä . elokuvissa vaadittiin vuonna 2014


title: Uneton48

text: Kilpailun voitti Korruptio-ryhmän Äiti-elokuva. Yleisöäänestyksen voitti "Junkyard Films" -ryhmän "Show ei lopu koskaan" -elokuva.


title: Uneton48

text: Vuonna 2015 joukkueita ilmoittautui kilpailuun yhteensä noin 130. Tuomaristossa toimivat Reidar Palmgren, Kaisa Penttilä. Eeva Putro, Kimmo Sillanmikko ja Satu Silvo.


title: Uneton48

text: Pakollisina elementteinä elokuvissa vaadittiin vuonna 2015


title: Uneton48

text: Kilpailuun palautetut elokuvat esitettiin Finnkinon elokuvateattereissa Helsingissä, Turussa ja Tampereella. Kilpailun voitti "Will Smithin Pojat" -ryhmän "Kuudes hetki" -elokuva. Yleisöäänestyksen voitti Nemigo-ryhmän Freemium-elokuva .


title: Uneton48

text: Vuonna 2016 joukkueita ilmoittautui kilpailuun yhteensä 154.


title: Uneton48

text: Pakollisina elementteinä elokuvissa vaadittiin vuonna 2016


title: Uneton48

text: Uneton48 Goes Long elokuvaprojektissa toteutettiin kokoillan elokuva 48 päivässä yhteistyössä yleisön kanssa. Night Goes Long -elokuva valmistui 25.9.2015 ja sai ensi-iltansa Elisa Viihteellä sekä Rakkautta & Anarkiaa -festivaalin yhteydessä järjestettävässä näytöksessä. Elokuvan pääosissa ovat mm. Manuela Bosco, Elias Gould, Eeva Putro, Olli Rahkonen ja Seela Sella. Elokuvan ohjasivat Vesa Kuosmanen ja Henri Huttunen..


title: Tillander (yritys)

text: Oy Tillander Ab on suomalainen osakeyhtiö, joka valmistaa arvokoruja. Yritys toimii nykyään Turussa, mutta sen juuret ovat tsaarinajan Pietarissa. Tillanderin kultasepänpaja aloitti toimintansa vuonna 1860, jolloin Pietarissa vaikuttivat maailman arvostetuimmat kultasepät. Yrityksen omistaa Konttisen perhe.


title: Tillander (yritys)

text: Helsingin pitäjästä kotoisin oleva Alexander E. Tillander aloitti Tillanderin kultasepänpajan toiminnan Pietarissa vuonna 1860. Vuonna 1868 Alexanderin määrätietoisesti kehittämä ja kasvattama liiketoiminta sai myös ulkopuolista rahoitusta, ja sen nimeksi vakiintui A. Tillander & Co. Vuonna 1870 Alexander Tillander lunasti liikkeen omistuksen takaisin itselleen ja siirsi sen uusiin tiloihin Pietarissa. Samana vuonna Alexanderin poika Alexander Theodor Tillander syntyi. Liiketoiminta jatkoi kasvua seuraavina vuosina, ja toiminta myös kansainvälistyi.


title: Tillander (yritys)

text: Vuonna 1885 Alexander Theodor Tillander astui mukaan liikkeen toimintaan oppipoikana. Hän harjoitteli kultasepän töitä vuosia omassa liikkeessä ja muissa korusepänpajoissa ympäri Eurooppaa. Vuonna 1895 Theodorista tuli liikkeen nuorempi johtaja. Vuosisadan alussa liike työllisti jo 30 henkilöä. Tuotannon pääpaino oli edelleen jalokivikoruissa, mutta myös emalituotteet, muistorahat ja koristeelliset pääsiäismunat kuuluivat valikoimaan.


title: Tillander (yritys)

text: Hieman ennen yrityksen 50-vuotisjuhlia Alexander Edvard myi liiketoiminnan pojalleen Alexander Theodorille. Toiminta jatkui menestyksekkäänä, ja Tillander valmisti entistä näyttävämpiä koruja muun muassa tsaari Nikolai II:n perheelle.


title: Tillander (yritys)

text: Venäjän vallankumous vuonna 1917 pysäytti Tillanderin menestyksekkään toiminnan Venäjällä. Alexander Theodor Tillander perheineen muutti tuolloin Suomeen. Jalokiviliikkeen toiminta mukautettiin vaatimattomammaksi, Suomen olosuhteisiin sopivaksi. Theodor aloitti liiketoimintansa uudelleen Helsingissä syyskuussa 1918 yhdessä kultaseppä Lindmanin kanssa. Vuonna 1921 Lindman osti yrityksen koko liiketoiminnan mutta jatkoi vanhan toiminimen käyttöä. Vuonna 1928 liikkeestä tuli osakeyhtiö. Samaan aikaan Theodorin kolme poikaa, Viktor, Leo ja Herbert, astuivat kultasepänoppiin.


title: Tillander (yritys)

text: Alexander Theodor Tillander kuoli vuonna 1943, ja liikkeen johdossa jatkoi hänen poikansa Herbert Tillander. Vuonna 1948 Tillander perusti haaraliikkeen Tukholmaan ja sai pian asiakkaakseen myös Ruotsin kuninkaallisen perheen. Vuonna 1963 Herbert Tillanderin tytär siirtyi vetämään Lontooseen perustettua haaraliikettä ja myöhemmin koko Tillanderia. Vuonna 1977 Herbert Tillander myi rahoitussyistä enemmistön yhtiöstä sen toimivalle johdolle. Vuonna 1984 hän ja muut omistajat myivät Oy Tillander AB:n koko osakekannan vuorineuvos Armas Puolimatkalle. Konttisen perhe osti Tillanderin Puolimatkan perheeltä vuonna 2008.


title: Tillander (yritys)

text: Oy Tillander Ab valmistaa nykyään koruja, emalituotteita ja hopeaesineitä.


title: Suhoje

text: Suhoje () on maalaiskunta ja sen keskuskylä Leningradin alueen Kirovskin piirissä Venäjällä. Se sijaitsee Kobonajoen varrella 55 kilometriä Kirovskista maanteitse koilliseen. Kylässä on 430 ja kunnassa 1 300 asukasta (vuonna 2011).


title: Suhoje

text: Suhojen kunnan pinta-ala on 1 096,96 neliökilometriä. Se rajoittuu lounaassa Kirovskin piirin Naasian, etelässä Šumin, idässä Olhavan piirin Kiselnjan ja koillisessa Uuden Laatokankaupungin kuntiin sekä lännessä Laatokkaan. Pinta-alasta 54,6 % on vesistöjä, 30,6 % metsää ja 6,0 % maatalousmaata.


title: Suhoje

text: Kunnan alueella virtaavat Laatokkaan laskevat Kobona ja Lavajoki sekä jälkimmäisen sivujoet Sarja ja Jutika. Järviä ovat Sosenskoje, Pustynnoje, Ostretšje, Tokarevskoje, Volkosarskoje ja Štšutšje. Varsinkin pohjois- ja kaakkoisosissa on paljon soita kuten Bolšaja glad, Gavsarski moh, Bolšoje ja Volkosarskoje. Laatokan etelärannalle suunnitellaan rauhoitusalueen perustamista.


title: Suhoje

text: Keskuskylän lisäksi kuntaan kuuluu 17 kylää: Bor, Gavsar, Gulkovo, Kobona, Kolosar, Lavrovo, Lednevo, Ljomasar, Mitola, Mostovaja, Nizovo, Ostrov, Rutšji, Sandela, Tšornoje, Verola ja Vystav. Yli 150 asukkaan keskuksia ovat Vystav, Nizovo, Lavrovo ja Kobona. Mitolassa ei ole lainkaan vakituista asutusta.


title: Suhoje

text: Alueen kylät mainitaan ensimmäisen kerran Vatjan viidenneksen verokirjassa vuonna 1500. Paikannimistön perusteella seudulla on ollut itämerensuomalaista asutusta. Stolbovan rauhassa kylät jäivät Venäjän puolelle rajaa Lavajoen suussa sijaitsevaa Lavrovoa lukuun ottamatta. Ennen rautateiden rakentamista seudun kautta kulki Pietarin, Petroskoin ja Tihvinän yhdistänyt maantie. 1700-luvun alussa rakennettiin Laatokan rantaa myötäilevä vanha Laatokan kanava ja 1800-luvun lopussa sen vieressä kulkeva uusi kanava. Toisen maailmansodan aikana Kobona ja Lavorovo toimivat piiritettyyn Leningradiin johtaneen Elämän tien lähtöpisteinä. Kobonasta on kotoisin runoilija Aleksandr Prokofjev.


title: Suhoje

text: Kyliä yhdistää osittain asfaltoitujen paikallisteiden verkko. Kobonasta on linja-autoyhteydet Suhojeen, M18-valtatielle Dusjevoon, Voibokalon rautatieasemalle sekä kesäisin myös Pietariin.


title: Suhoje

text: Paikallisista työnantajista tärkeimpiä ovat erilaiset palvelut (75 % työpaikoista) sekä maatalousyritys Ladoga, jonka toiminta on 1990-luvun jälkeen supistunut voimakkaasti. Lähes kaksi kolmasosaa työvoimasta käy töissä kunnan ulkopuolella.


title: Suhoje

text: Palveluihin kuuluvat Suhojen lastentarha, Vystavin keskikoulu ja kulttuuritalo, Lavrovon kerhotalo, Suhojen ja Lavrovon kirjastot sekä Naasian piirisairaalan lääkintäasemat Suhojessa, Lavrovossa, Nizovossa, Kobonassa ja Tšornojessa. Suhojessa, Kobonassa ja Lavrovossa on postit ja Suhojessa, Kobonassa, Vystavissa, Nizovossa sekä Lavrovossa joukko kauppoja.


title: Suhoje

text: Kunnan matkailupotentiaali perustuu sen luontoon, kulttuurihistoriallisiin kohteisiin sekä Laatokan tarjoamiin veneilymahdollisuuksiin. Paikallisia nähtävyyksiä ovat Laatokan kanava, Nikolaos Ihmeidentekijän kirkko Kobonassa sekä Elämän tien ja Aleksandr Prokofjevin muistomerkit.


title: Itä-Intia

text: Itä-Intia on Etu-Intian, Taka-Intian ja Malaijien saariston vanhentunut yhteisnimitys, jota aikoinaan käytettiin Länsi-Intian vastakohtana.


title: Itä-Intia

text: Suppeassa merkityksessä Itä-Intia viittaa Itä-Intian saaristoon eli Malaijien saaristoon, johon kuuluvat Itä-Malesia, Brunei, Indonesia ja Filippiinit.


title: Itä-Intia

text: Etu-Intia on puolestaan Aasian kolmesta suuresta eteläisestä niemimaasta keskimmäinen. Siellä tai sen tuntumassa sijaitsevat Intia, Pakistan, Sri Lanka, Nepal, Bhutan ja Kashmir. Taka-Intia on niemimaa Kaakkois-Aasiassa, jossa sijaitsee Myanmar, Thaimaa, Laos, Kambodža, Vietnam ja Länsi-Malesia.


title: Toivo Nygård

text: Toivo Nygård (s. 17. maaliskuuta 1943 Alajärvi) on suomalainen historiantutkija, joka oli Tampereen yliopiston professorina vuosina 1990–1993 ja Jyväskylän yliopiston Suomen historian professorina vuodesta 1993 eläkkeelle jäämiseensä vuoteen 2007.


title: Toivo Nygård

text: Nygård on tutkinut muun muassa maailmansotien välisen ajan äärioikeistoa, Suomen sanomalehdistöä, 1600-luvun palvelusväkeä, suomalaista väkivaltaa, 1800-luvun irtolaisuutta ja marginaaliryhmiä. Voimakkaimmin hän oli kiinnostunut vähemmistöjen aseman tutkimisesta, mutta saattoi tutkia myös esimerkiksi kuningas Kustaa III:tta kääntämällä näkökulmaa perinteisestä poikkeavaksi eli julkisuuskuvan rakentamiseksi.


title: Toivo Nygård

text: Nygård toimi Jyväskylän yliopiston historian laitoksen johtajana 1994–2003. Hallintomiehenä hän joutui kohtaamaan resurssien niukkuuden ja nuoremman tutkijapolven työllistymisongelman. Professorin tärkeimpinä tehtävinä hän kuitenkin näki tutkimustyön ja julkaisemisen. Tutkijoiden hän toivoi tulevan ulos kammioistaan ja olevan tekemisissä muun yhteiskunnan ja päättäjien kanssa.


title: Aleksandr Prokofjev

text: Aleksandr Andrejevitš Prokofjev (, 2. joulukuuta 1900 Kobona – 18. syyskuuta 1971 Leningrad) oli venäläinen neuvostorunoilija.


title: Aleksandr Prokofjev

text: Aleksandr Prokofjev syntyi kalastajan perheeseen. Hän opiskeli Pietarin opettajaseminaarissa, mutta joutui taloudellisista syistä jättämään sen kesken. Hän osallistui Venäjän kansalaissotaan ja liittyi vuonna 1919 bolševikkipuolueeseen. Myöhemmin Prokofjev työskenteli puna-armeijassa, tšekassa ja OGPU:ssa. Talvisodan ja toisen maailmansodan aikana hän toimi sotakirjeenvaihtajana. Vuosina 1945–1948 ja 1955–1965 hän johti Neuvostoliiton kirjailijaliiton Leningradin osastoa.


title: Aleksandr Prokofjev

text: Prokofjevin ensimmäiset runot ilmestyivät vuonna 1919 ja ensimmäiset runokokoelmat vuonna 1931. Runoelma "Rossija" (”Venäjä”, 1943–1944) palkittiin vuonna 1946 Stalin-palkinnolla. Kokoelma "Priglašenije k putešestviju" (”Kutsu matkalle”, 1960) sai Lenin-palkinnon.


title: Aleksandr Prokofjev

text: Prokofjevin runous on etupäässä kansalaislyriikkaa ja kotiseudun kuvausta. Hän on kirjoittanut myös useita lastenkirjoja sekä toiminut ukrainalaisen ja valkovenäläisen kaunokirjallisuuden kääntäjänä. Vuonna 1970 Prokofjeville myönnettiin sosialistisen työn sankarin arvonimi. Hänet on palkittu neljällä Leninin kunniamerkillä.


title: Bengt Serenius

text: Bengt Hjalmar Serenius (6. huhtikuuta 1884 Turku – 3. marraskuuta 1960 Helsinki) oli suomalainen rovasti ja ruotsin kielellä kirjoittanut uskonnollinen kirjailija. Serenius kuului korkeakirkolliseen liikkeeseen.


title: Bengt Serenius

text: Serenuíuksen vanhemmat olivat hovioikeudenneuvos Hjalmar Serenius (1843–1913) ja Aline Johanna Baarman. Hän pääsi ylioppilaaksi Turun ruotsalaisesta klassillisesta lyseosta 1903 ja hänet vihittiin papiksi 1907. Serenius toimi tilapaäisenä kirkkoherrana Vårdössa, Eckerössä ja Dragsfjärdissä. Hän oli Paraisten tilapäisenä kappalaisena vuonna 1909 ja sen jälkeen kappalaisena Sipoossa ja vuodesta 1923 Mustasaaressa. Viimeksi Serenius oli Hangon kirkkoherrana vuodesta 1939.


title: Bengt Serenius

text: Serenius julkaisi Hangossa vuosina 1941–1956 uskonnollista "Sanct Henrik : tidskrift för kyrkligt arbete"-kausijulkaisua. Serenius toimi 1943 perustetun ruotsinkielisten pappien "Sanct Henriks-kretsen" -ryhmän puheenjohtajana. Ryhmä pyrki erityisesti vaikuttamaan evankelis-luterilaisen kirkon liturgian kehittämiseen. Serenius oli myös Societas Sanctae Birgittaen jäsen.


title: Bengt Serenius

text: Bengt Serenius oli naimisissa vuodesta 1907 Astrid Maria Karin* von Numersin kanssa. Heillä oli kaksi lasta joista toinen oli rovasti ja teologian tohtori Sigtrygg Hjalmar Serenius (s. 1913).


title: M-luokka (hävittäjä)

text: M-luokka oli Britannian Kuninkaallisen laivaston hävittäjäluokka, jotka muodostivat vuoden 1939 laivasto-ohjelman kahdeksan hävittäjää.


title: M-luokka (hävittäjä)

text: Alusten suunnittelun pohjana oli ensimmäisen merilordin Sir Roger Backhousen ja suunnitteluosaston johtajan keskustelu 22. marraskuuta 1938, jonka mukaan tuli valmistaa vuoden 1939 laivasto-ohjelmaan suunnitellut alukset. Suunnitteluosaston johtajan Mr S. Goodallin muistio 13. joulukuuta päivätty muistio, joka oli lähetetty hävittäjätoimiston päällikölle Mr W. Colelle tähdentää seuraavia asioita:


title: M-luokka (hävittäjä)

text: Seuraavana päivänä Goodall esitti lisää yksityiskohtia vaatimuksiin:


title: M-luokka (hävittäjä)

text: 4. tammikuuta 1939 pidetyssä kokouksessa kävi ilmi, että alusten tykkitornien valmistus tulisi olemaan suurin viiveiden aiheuttaja. Tämän poistamiseksi esitettiin K-luokassa käytettyjen tykkitornien käyttöönotto L-luokan tornien sijaan. Toinen viiveitä aiheuttava tekijä oli tulenjohtojärjestelmien toimitus. Lopulta kuitenkin päädyttiin tilaamaan toisinto L-luokasta, joista lähetettiin 5. toukokuuta tarjouspyyntö telakoille. Tarjouspyyntöihin tuli vastata 25. toukokuuta mennessä ja varsinaiset tilaukset tehtäisiin 7. heinäkuuta.


title: M-luokka (hävittäjä)

text: Tilauksiin liittyen Amiraliteetti toimittaisi seuraavat asiat:


title: M-luokka (hävittäjä)

text: Tarjouksien mukaan telakat arvioivat laivueenjohtajan lisääntyviksi valmistuskustannuksiksi 5025-5200 puntaan.


title: J. A. Torvelainen

text: Jalmari Aleksanteri Torvelainen (23. helmikuuta 1878 Viipuri – 8. joulukuuta 1960 Helsinki) oli suomalainen kirjailija joka käytti nimimerkkiä "J. A. T".


title: J. A. Torvelainen

text: Nimimerkillä "J. A. T.":


title: ORP Orkan

text: ORP Orkan (, viirinumero G90) oli Puolan laivaston toisen maailmansodan aikainen M-luokan hävittäjä, jonka Britannian hallitus lainasi Puolalle.


title: ORP Orkan

text: Alus tilattiin 7. heinäkuuta 1939 Fairfield Shipbuilding and Engineering Companyltä Govanista osana Britannian vuoden 1939 laivasto-ohjelmaa. Sen köli laskettiin 7. joulukuuta 1939 ja alus laskettiin vesille 2. maaliskuuta 1942 nimellä "HMS Myrmidon". Alus siirrettiin vesille laskun jälkeen Puolan laivastolle, joka nimesi aluksen "ORP Orkaniksi".


title: ORP Orkan

text: Alus aloitti palveluksensa 18. marraskuuta 1942 Kotilaivastossa Puolan laivaston aluksena "ORP Orkan". Se valmistui 5. joulukuuta, minkä jälkeen vastaanottotarkastukset aloitettiin. Sen varustamisen, aseiden koeammuntojen sekä kallistuskokeiden päätyttyä alus siirtyi Scapa Flowhun koulutettavaksi sekä valmistatumaan operationaaliseen palvelukseen laivaston osana.


title: ORP Orkan

text: Koulutuksen päätyttyä alus liittyi 17. Hävittäjälaivueeseen, jonka muodostivat "HMS Obdurate", "HMS Obedient", "HMS Onslow", "HMS Opportune", "HMS Oribi" ja "HMS Orwell". Alus suojasi 23. tammikuuta taistelulaiva "HMS Ansonia" sekä risteilijä "HMS Sheffieldiä" yhdessä "HMS Echon", "HMS Eclipsen", "HMS Faulknorin", "HMS Inglefieldin", "HMS Montrosen", "HMS Queensboroughin" ja "HMS Raiderin" kanssa näiden ollessa Neuvostoliittoon matkanneen saattueen JW52 kaukosuojausosastona. Alus erkani seuraavana päivänä osastosta jääden Kotilaivaston alusten suojaksi.


title: ORP Orkan

text: Alus suojasi 30. tammikuuta samoja aluksia "HMS Inglefieldin", "HMS Oribin" ja "HMS Obedientin" kanssa oltaessa palaavan saattueen RA52 kaukosuojausosastona. Kaukosuojausosasto erkani 2. helmikuuta saattueesta. Alus suojasi 21. helmikuuta saattuetta JW53 "HMS Eclipsen", "HMS Furyn", "HMS Impulsiven" ja "HMS Intrepidin" kanssa. Alus erkani 27. helmikuuta saattueesta RA53 risteilijä "HMS Scyllan" kanssa.


title: ORP Orkan

text: "ORP Orkan" liittyi 1. maaliskuuta saattueesen RA53, josta se erkani 10. maaliskuuta JW53:n kohdattuaan. Alus suojasi 16. maaliskuuta kuningas Yrjö VI:n Scapa Flowhun tarkastamaan Kotilaivastoa. Seuraavana päivänä alus osallistui kuninkaalle pidettyihin näytöksiin.


title: ORP Orkan

text: Alus siirrettiin huhtikuussa Atlantin saattueiden suojaksi läntisen reitin alaisuuteen, kiunnes se palasi kesäkuussa Kotilaivastoon. Alus määrättiin Biskajanlahdelle Rannikkolennoston ja laivaston yhteisoperaatioon, jonka tehtävänä oli estää sukellusveneiden toiminta Ranskan rannikon tukikohdista. Alus oli 23. kesäkuuta sukellusveneentorjuntapartiossa Biskajanlahdella Kanadan laivaston hävittäjien "HMCS Athabaskanin" ja "HMCS Iroquoisin" kanssa operaatioissa Seaslug ja Musketry. Alus pelasti seuraavana päivänä Rannikkolennoston 172. laivueen Wellington pommikoneen upottaman sukellusvene "U-459":n () eloonjääneet.


title: ORP Orkan

text: Alus lähti Biskajanlahdelta noutamaan Gibraltarilla 4. heinäkuuta lento-onnettomuudessa surmansa saaneen kenraali Sikorskin ruumista. Britteinsaarille palattuaan alus palasi Kotilaivastoon laivueeseensa. Se määrättiin huollettavaksi matkaten Humberiin. Alus siirrettiin 30. heinäkuuta Hullissa Brigham and Cowanin telakalle.


title: ORP Orkan

text: "ORP Orkan" palasi 25. elokuuta koeajojen jälkeen palvelukseen, minkä jälkeen se matkasi Scapa Flowhun. Alus siirretiin syyskuussa läntisen reitin alaisuuteen suojaamaan Atlantin saattueita. Se muodosti 3. Tukiryhmän "HMS Musketeerin", "HMS Oribin" ja "HMS Orwellin" kanssa. Tukiryhmä suojasi 28. syyskuuta saattuetta ONS19 10. Saattajaryhmän kanssa. Ryhmä erkani kaksi päivää myöhemmin saattueesta, kun se kääntyi pohjoiseen harhauttaakseen sukellusveneitä.


title: ORP Orkan

text: Alus liittyi 7. lokakuuta tukiryhmän mukana saattueeseen SC143 taisteluun Rossbach sukellusveneryhmää vastaan. "HMS Musketeer" havaitsi sukellusvene "U-378" radioliikenteen. Hävittäjien hyökätessä sukellusvene laukaisi akustisen T5 torpedon, joka ei kuitenkaan osunut kohteeseensa. Sukellusvene hyökkäsi seuraavana päivänä uudelleen, jolloin "ORP Orkaniin" osui akustinen torpedo. Alus upposi viidessä minuutissa, ja siitä pelastui ainoastaan 44 henkeä.


title: Oranssipäätangara

text: Oranssipäätangara ("Thlypopsis sordida") on Etelä-Amerikassa tavattava tangaroihin kuuluva varpuslintu.


title: Oranssipäätangara

text: Kooltaan oranssipäätangara on noin 14 cm. Lajin päälaki ja pään sivut ovat väriltään oranssit, muuten pää on keltainen. Myös rinta ja ylävatsa ovat väriltään keltaiset. Vatsan keskiosa on väritykseltään harmahtavanvalkoinen. Oranssipäätangaran selkä ja siivet ovat väritykseltään vihertävän harmaat.


title: Oranssipäätangara

text: Oranssipäätangaraa tavataan Venezuelasta Orinoco-joen laaksosta sekä Amazonin sademetsän alueelta Brasiliasta, Kolumbian eteläosista, Perusta, Boliviasta sekä paikoitellen Paraguaysta ja Pohjois-Argentiinasta. Linnun elinympäristöä ovat jokien ympäristöjen kasvillisuus ja valoisat metsät. Metsien keskiosissa lajia tavataan harvoin. Oranssipäätangaran elinympäristöt sijaitsevat yleensä alle 1 000 metrin korkeudella meren pinnasta.


title: Linda Helenius

text: Linda Helenius (5. heinäkuuta 1894 Pöytyä – 18. huhtikuuta 1960 Helsinki) oli suomalainen sairaanhoitaja, lähetystyöntekijä ja kirjailija.


title: Linda Helenius

text: Helenius oli Suomen Lähetysseuran lähetystyöntekijänä Ambomaalla vuoisna 1921–1952. Hän hoiti sairaala-asemaa Oukwanyaman alueella ensin Engelassa ja sitten Eenhanassa.


title: Amerikanbully

text: Amerikanbully on yhdysvaltalainen koirarotu. United Kennel Club (UKC) on tunnustanut sen vuonna 2013.


title: Amerikanbully

text:
Amerikanbully sekoitetaan usein amerikanpitbullterrieriin, mutta vaikka se polveutuu viimeksi mainitusta, se ei sovi kyseiseen rotutyyppiin. Lyhyelle, sileälle ja kiiltävälle karvapeitteelle sallitaan kaikki värit ja väriyhdistelmät merleä lukuun ottamatta. Tavallisin väritys on lähes kauttaaltaan yksivärinen - yleisimmin musta - jolla on rintakehässä pienempi tai suurempi valkoinen alue tai piirto. Urosten sallittu säkäkorkeus on 43-51 cm ja narttujen 40,5-48 cm.
Amerikanbullyn jalostuksessa painotetaan hyvän seurakoiran ominaisuuksiin, elämäniloon, lempeyteen ja ihmisystävällisyyteen. Äärimmäinen arkuus ja vihainen tai aggressiivinen käytös ovat tämän vuoksi näyttelyissä hylkääviä virheitä. Rotumääritelmä kuitenkin toteaa tietynasteisen vieraskoira-aggression kuuluvan osaksi rodun ominaispiirteitä, mikä tavallisesti tarkoittaa sitä että rotu on muita koiria kohtaan dominoiva eikä välttämättä siedä tai tule hyvin toimeen muiden samaa sukupuolta edustavien koirien kanssa.


title: Amerikanbully

text: Rodun juuret ovat eräässä amerikanpitbullterrierin linjassa, joka eriytyi tyypiltään sen verran etäälle muista linjoista 1900-luvun lopulla että se päätettiin viimein rekisteröidä omana rotunaan. Tähän linjaan risteytettiin sittemmin englanninbulldoggia, amerikanbulldoggia ja vanhaenglanninbulldoggia, minkä myötä nykyinen amerikanbully syntyi. Ensin perustettiin American Bully Kennel Club, mitä seurasi vuonna 2013 UKC:n virallinen hyväksyntä.


title: Amerikanbully

text: Rotu rantautui Suomeen vuonna 2008, ja nykyisin sitä kasvattaa ainakin yksi suomalainen kennel. Tämä on herättänyt keskustelua siitä, tulisiko rotu hyväksyä Suomen Amerikkalaisperäisten Työkoiraharrastajien Yhdistyksen piiriin, ja ongelmaksi koetaan lähinnä se ettei kyseessä ole varsinaisesti työkoirarotu. Suomessa olevat amerikanbullyt edustavat rakenteeltaan ja ulkoiselta rotutyypiltään enimmäkseen hillitymmästä päästä olevaa "Razor's Edge" -linjaa, eivätkä ole esimerkiksi yhtä matalia, lyhytraajaisia tai bulldoggimaisia kuin valtaosa amerikkalaisista linjoista. Moni tällainen terverakenteisempi yksilö muistuttaakin enemmän pitbullia. Suomesta löytyy myös jonkin verran "Gott"-, "Khangis Khon" -, "Xtreme"-, "Grey"- ja "Butthead"-linjoista polveutuvia koiria.


title: Amerikanbully

text: Rotu voi olla erittäin sairas äärimmäisen lyhyytensä ja kokonsa vuoksi. Moni pitbullterrierin omistaja kutsuukin sitä nimellä "pitopotamus". UKC kuitenkin painottaa, että oikeanlaisen rodunedustajan tulee olla rakenteeltaan tasapainoinen ja atleettinen. Myös pään mittasuhteiden pitäisi sen mukaan olla runkoon verrattuna kohtuulliset ja liioittelemattomat. Kallon ja kuonon rakenne ei saa UKC-rotumääritelmän mukaan missään tapauksessa haitata tai vaikeuttaa normaalia näkökykyä eikä hengittämistä. Se myös painottaa, että amerikanbullyn tulee massastaan ja voimastaan huolimatta olla ketterä ja aktiivinen.


title: Amerikanbully

text: Terveyteen tai toimintakykyyn vaikuttavat hylkäävät virheet:


title: Amerikanbully

text: Terveyteen tai toimintakykyyn vaikuttavat erittäin vakaviksi tai vakaviksi katsotut virheet:


title: Amerikanbully

text: Muut toimintakykyyn vaikuttavat, vähemmän vakavat mutta kuitenkin virheiksi luetut ominaisuudet:


title: Alma Aarni

text: Alma Siviä Aarni, o. s. "Saarinen" (28. joulukuuta 1884 Vanaja – 16. maaliskuuta 1960 Vanaja) oli suomalainen kirjailija.


title: Alma Aarni

text: Alma Aarnin vanhemmat olivat kansakoulunopettajat Kaarle Viktor ja Alma Saarinen. Hän oli naimisissa Sulo Ilmari Aarnin kanssa. Alma Aarni valmistui filosofian maisteriksi ja tutki kansanperinnettä. Hän keräsi kotipitäjänsä Vanajan seudulta murretietoutta, kansantarinoita ja sananlaskuja. Hän julkaisi myös yhden kaunokirjallisen teoksen, kansankuvauksen "Vanhaan hyvään aikaan".


title: Jaroslava Švedova

text: Jaroslava Vjatšeslavovna Švedova (, s. 12. syyskuuta 1987 Moskova, Venäjä) on kazakstanilainen tennispelaaja. Parhaimmillaan hän on ollut WTA–maailmanlistalla kaksinpelissä sijalla 25 ja nelinpelissä neljäntenä. Hän on voittanut yhden WTA–turnauksen kaksinpelissä ja 11 turnausta nelinpelissä. Hän muutti kansalaisuuttaan Venäjästä Kazakstaniin vuonna 2008.


title: Jaroslava Švedova

text: Helmikuussa 2007 Švedova pääsi finaaliin Bangalore Openissa voittamalla Sania Mirzan puolivälierässä 6–7 (2–7), 6–4, 6–4. Finaalissa hän voitti ykköseksi sijoitetun Mara Santangelon 6–4, 6–4 ja voitti ensimmäisen WTA–turnauksensa. Miami Mastersissa hän voitti toisella kierroksella Ana Ivanovićin 7–5, 6–4. Kolmannella kierroksella hän hävisi Tathiana Garbinille 4–6, 6–3, 6–2.


title: Jaroslava Švedova

text: Elokuussa 2008 ITF–turnauksen Monterreyssa voittaen Magdaléna Rybárikován finaalissa 6–4 6–1. Viikon päästä hän pääsi karsintojen kautta mukaan US Openiin, mutta hävisi 1. kierroksella Agnieszka Radwanskalle 4–6, 2–6.


title: Jaroslava Švedova

text: Vuonna 2009 hän selviytyi pääsarjaan Ranskan avoimissa voittamalla karsintojen 1. kierroksella Shenay Perryn 6–4, 6–4, Angela Haynesin toisella kierroksella 6–1, 6–2 ja Elena Baltachan viimeisellä karsintakierroksella 6–2, 6–2. Pääsarjassa hän voitti Kaia Kanepin ja Arantxa Rusin, mutta hävisi kolmannella kierroksella Maria Sharapovalle 6–1, 3–6, 4–6. Vuoden 2009 Wimbledonin tennisturnauksessa hän voitti 1. kierroksella Monica Niculescun 6–1, 6–0, mutta hävisi toisella kierroksella 6–3, 2–6, 4–6 Melanie Oudinille.


title: Jaroslava Švedova

text: US Openissa 2009 hän otti isoimman voittonsa voittamalla maailmanlistan sijalla viisi olleen Jelena Jankovićin 6–3, 6–7(4), 7–6(6).


title: Jaroslava Švedova

text: Švedova jatkoi hyviä pelejään Miamissa. Ensimmäisellä kierroksella hän voitti Ajla Tomljanovićin 6–7(1), 7–6(3), 7–5, toisella kierroksella Sabine Lisickin 3–6, 1–0 luov. ja kolmannella kierroksella sijoittamattoman Andrea Petkovicin 6–0, 5–7, 7–5. Neljännellä kierroksella hän hävisi Agnieszka Radwanskalle 6–1, 6–4.


title: Jaroslava Švedova

text: Barcelona Openissa Švedova voitti Anabel Medina Garriguesin 6–1, 6–4, Maria Kirilenkon 4–6, 6–2, 6–2, Iveta Benešován 6–4, 6–4, kunnes hävisi semifinaalissa Francesca Schiavonelle.


title: Jaroslava Švedova

text: Ranskan avointen ensimmäisellä kierroksella Švedova voitti kahdeksanneksi sijoitetun Agnieszka Radwanskan toisella kierroksella ja pääsi puolivälieriin voittamalla Jarmila Grothin neljännellä kierroksella. Puolivälierän hän hävisi maailmanlistan neloselle, Jelena Jankovicille luvuin 7–5, 6–4. Wimbledonissa 2010 hän voitti Polona Hercogin, mutta hävisi toisella kierroksella Regina Kulikovalle.


title: Jaroslava Švedova

text: Wimbledonin tennisturnauksen kolmannella kierroksella 2012 Švedova kukisti Sara Erranin ottelussa, jonka ensimmäisessä erässä Švedova voitti kaikki pallot. Tämä oli ensimmäinen kerta Grand Slam -turnausten historiassa, kun pelaaja on kyennyt ”kultaiseen erään” ( eli pelaamaan erän häviämättä vastustajalle ainoatakaan palloa.


title: Aleksei Barannikov

text: Aleksei Petrovitš Barannikov (, 21. maaliskuuta 1890 nykyisen Tšerkasyn alueen Zolotonoša – 5. syyskuuta 1952 Leningrad) oli neuvostoliittolainen Intian kielten tutkija ja filologi.


title: Aleksei Barannikov

text: Aleksei Barannikov valmistui Kiovan yliopistosta ja harjoitti jatko-opintoja ensin Kiovassa ja myöhemmin Pietarissa Sergei Oldenburgin ja Fjodor Štšerbatskoin johdolla. Vuosina 1921–1936 hän toimi Leningradin elävien itämaisten kielten instituutin (Leningradin orientalistiikan instituutin) ja vuosina 1922–1952 Leningradin yliopiston professorina. Vuodesta 1934 lähtien Barannikov työskenteli Neuvostoliiton tiedeakatemian orientalistiikan instituutissa, vuodesta 1936 sen uusintialaisten kielten laitoksen esimiehenä ja vuosina 1938–1940 koko instituutin johtajana. Vuonna 1935 hänelle myönnettiin filologian kandidaatin arvo ja vuonna 1939 hänestä tuli akateemikko.


title: Aleksei Barannikov

text: Barannikovin nopeaa urakehitystä selittää hänen roolinsa klassista indologiaa edustaneita ”porvarillisia tutkijoita” vastustaneena ”neuvostotiedemiehenä”. Vuonna 1937 suurin osa perinteisen koulukunnan edustajista joutui Stalinin vainojen uhreiksi, jolloin Barannikov sai alallaan monopoliaseman. Tieteellistä arvoa on lähinnä hänen romanien kieltä ja kulttuuria käsittelevillä tutkimuksillaan.


title: Feminiinijohdin

text: Feminiininjohdin, suomen kielessä -tär (etuvokaalisissa sanoissa) tai -tar (takavokaalisissa sanoissa), osoittaa henkilöä tarkoittavan sanan tarkoittavan naista. Esimerkiksi "opettajatar" on naispuolinen opettaja, "ystävätär" naispuolinen ystävä ja "kreikatar" kreikkalainen nainen. Johdin "‑tAr (: ‑ttAre-)" liittyy kantasanan (heikkoon) vokaalivartaloon ("henge-tär : henge-ttäre-"). S:ään loppuvissa sanoissa johdin korvaa kantasanan nominatiivimuodon loppu-s:n, kuten "kuninga-tar, ruhtina-tar, valtia-tar".


title: Feminiinijohdin

text: Nykyään tämä johdin on suomen kielessä melko harvinainen, mutta sitä käytetään yhä jonkin verran urheilussa ("juoksijatar") ja taiteissa ("tanssijatar, näyttelijätär"). Myös sanat "kaunotar" ja "onnetar" ovat yhä käytössä. Saksan kielessä feminiinijohdin "-in" on yhä pakollinen.


title: Feminiinijohdin

text: Suomessa sanat "opettaja" ja "ystävä" voivat aivan yhtä hyvin viitata naiseen kuin mieheen. Kun sukupuoli on saatava esiin, nykyään puhutaan esimerkiksi "nais-" ja "miesopettajasta". Toisaalta jotkut mies- ja nais-alkuiset yhdyssanat voivat aiheuttaa väärinkäsityksiäkin. Esimerkiksi "nais-" ja "miesystävä" tarkoittavat usein seurustelukumppania eikä "naissankari" ole sama kuin "sankaritar", joten toisinaan tär- tai tar-pääte on edelleen tarpeellinen.


title: Feminiinijohdin

text: Joskus "-tar"-, "-tär"-pääte ei tarkoita vain naispuolisuutta vaan sitä, että kyse on sellaisen henkilön vaimosta, jota tarkoittavan sanan loppuun "-tar" tai "-tär" on lisätty. "Kuningatar" voi olla naispuolinen monarkki, mutta useimmiten kuninkaan puoliso. Kauppaneuvoksen vaimo on "kauppaneuvoksetar", mutta kauppaneuvoksen arvon saanut nainen on "kauppaneuvos". Tar-/tär-päätteellä johdetaan myös jossakin maassa tai jollakin paikkakunnalla asuvaa tai sieltä kotoisin olevaa naista tarkoittavia sanoja. Esimerkiksi "ranskatar" tarkoittaa ranskalaista naista ja "pariisitar" pariisilaista naista. Suometar on käytössä myös erittäin harvinaisena etunimenä.


title: Feminiinijohdin

text: 1600–1800-luvuilla pääte "-tar", "-tär" on esiintynyt "-nen"-päätteisten ja joskus muidenkin sukunimien naispuolisena vastineena savolaisten keskuudessa. Tällaisissa tapauksissa naisen sukunimi oli hänen isänsä sukunimi muuten, mutta -nen-päätteen tilalla oli -tar-pääte (tuolloin naiset eivät avioituessaan yleensä ottaneet miehensä nimeä). Tällainen nimimuoto on esimerkiksi Mateli Kuivalatar (sukunimestä "Kuivalainen") tai Maiju Lassilan romaanissa "Tulitikkuja lainaamassa" esiintyvä Kaisa Karhutar (sukunimestä "Karhunen"). Muita vastaavia muotoja ovat esimerkiksi "Iotar" (sukunimestä "Ikonen"), "Kovotar" (sukunimestä "Koponen"), "Leinotar" (sukunimestä Leinonen), "Sudetar" tai jopa "Suetar" (sukunimestä "Sutinen"), "Kirjavatar" (sukunimestä "Kirjavainen"), "Parratar" (sukunimestä "Partanen") jne. Toisinaan feminiinijohtimen vartalo on lyhentynyt verrattuna vastaavaan maskuliinimuotoon, esimerkiksi "Liimatar" (sukunimestä "Liimatainen"), tai -tär on korvannut -lainen-johtimen, esimerkiksi "Lapitar" ("Lappalainen"). Pitempiä muotoja on esiintynyt myös rinnakkain lyhempien kanssa (esimerkiksi "Pöyhötär" tai harvemmin "Pöytär"). Jossain vaiheessa naisista alettiin käyttää miesten tavoin -nen-päätteisiä nimiä, mutta vielä 1800-luvun alun Paltamossa oli käytössä naisten sukunimien -tar-käytäntö. Nykyään "-tar"-, "-tär"-päätteisistä nimistä on käytössä sekä naisten että miesten sukunimenä ainakin "Kerätär" (sukunimestä "Keränen"), joka Väestörekisterikeskuksen mukaan on nykyisenä nimenä 19 henkilöllä Suomessa (20.5.2013).


title: Aleksei Badajev

text: Aleksei Jegorovitš Badajev (, 4. helmikuuta 1883 Orjolin läänin Jurjevon kylä – 3. marraskuuta 1951 Moskova) oli venäläinen bolševikki ja neuvostoliittolainen poliitikko.


title: Aleksei Badajev

text: Aleksei Badajev syntyi köyhän talonpojan perheeseen. Hän työskenteli viilaajana Pietarissa ja osallistui ammattiyhdistystoimintaan. Vuonna 1904 hän liittyi Venäjän sosiaalidemokraattiseen työväenpuolueeseen. Vuonna 1912 Badajev valittiin työläisten edustajana Venäjän valtakunnanduumaan, jossa hän kuului bolševikkiryhmään. Vuosina 1913–1914 hän oli puolueen Pietarin komitean ja keskuskomitean Venäjän byroon jäsen sekä toimi "Pravdan" virallisena julkaisijana. Marraskuussa 1914 Badajev pidätettiin ja karkotettiin Turuhanskin aluepiiriin.


title: Aleksei Badajev

text: Helmikuun vallankumouksen jälkeen Badajev valittiin bolševikkien edustajana Pietarin kaupunginduumaan. Hän osallistui lokakuun vallankumoukseen ja toimi sen jälkeen Pietarin ja Luoteis-Venäjän elintarvikehuollon johtajana. Vuosina 1921–1926 Badajev oli NKP(b):n Leningradin aluekomitean jäsen ja sihteeri. Vuodesta 1925 lähtien hän kuului puolueen keskuskomiteaan ja toimi myös Venäjän SFNT:n ja Neuvostoliiton toimeenpanevien keskuskomiteoiden jäsenenä. Vuodesta 1930 hän työskenteli kulutusosuuskuntien liiton johtajana, vuosina 1935–1937 Neuvostoliiton elintarviketeollisuuden kansankomissaarin Anastas Mikojanin varamiehenä ja vuosina 1937–1938 Venäjän elintarviketeollisuuden kansankomissaarina.


title: Aleksei Badajev

text: Vuosina 1938–1943 Badajev oli Venäjän korkeimman neuvoston puhemiehistön puheenjohtaja sekä Neuvostoliiton korkeimman neuvoston puhemiehistön varapuheenjohtaja. Alkoholismista kärsinyt poliitikko menetti virkansa nolattuaan itsensä Mongoliaan ja Tuvaan suuntautuneella valtiovierailulla. Vuodesta 1943 aina kuolemaansa saakka hän työskenteli valtion olutyhtymän johtajana.


title: Aleksei Badajev

text: Badajev on palkittu kahdella Leninin kunniamerkillä. Hän on kirjoittanut muistelmateoksen bolševikkien toiminnasta Venäjän duumassa ("Bolševiki v gosudarstvennoi dume", 1929). Pietarissa tunnetaan hänen mukaansa nimetyt Badajevin varastot, joiden palamisen syyskuussa 1941 on väitetty aiheuttaneen Leningradin ensimmäisen piiritystalven aikaisen nälänhädän. Historiantutkimus on osoittanut tämän käsityksen vääräksi.


title: Alberto Iglesias

text: Alberto Iglesias (s. 1955 San Sebastián) on espanjalainen säveltäjä, joka tunnetaan erityisesti Pedro Almodóvarin elokuviin säveltämästään musiikista.


title: Alberto Iglesias

text: Iglesias aloitti elokuvamusiikin säveltämisen vuonna 1980 ja on uransa aikana säveltänyt musiikkia useimpien espanjalaisten avant-garde ohjaajien elokuviin. Iglesiaksen elokuvamusiikkia ovat käyttäneet myös ulkomaalaiset ohjaajat kuten Oliver Stone, John Malkovich ja Fernando Meirelles.


title: Alberto Iglesias

text: Iglesias on voittanut "European Film Awardsin" parhaan soundtrackin palkinnon elokuvasta Volver ja ollut kahdesti Oscar-ehdokkaana. Hän on voittanut Espanjassa kahdeksan Goya-palkintoa.


title: Alberto Iglesias

text: Elokuvamusiikin ohella Iglesias on säveltänyt konserttimusiikkia orkesterille ja jousikvartetolle. Hän on säveltänyt myös koreografi Nacho Duatolle neljä balettia.


title: Paavo Poutiainen

text: Paavo Poutiainen (10. huhtikuuta 1848 Sortavalan pitäjä – 24. kesäkuuta 1890 Jääski) oli suomalainen kappalainen.


title: Paavo Poutiainen

text: Poutiaisen vanhemmat olivat jahtivouti Anders Poutinen ja Brita Boehm. Hän pääsi ylioppilaaksi Kuopion lukiosta 1872 ja hänet vihittiin papiksi 1877. Poutiainen toimi viimeksi Jääsken kappalaisena 1889–1890.


title: HMS Martin (G44)

text: HMS Martin (viirinumero G44) oli Britannian Kuninkaallisen laivaston M-luokan hävittäjä toisessa maailmansodassa.


title: HMS Martin (G44)

text: Alus tilattiin 3. syyskuuta 1939 Vickers-Armstrongilta Newcastlesta osana vuoden 1939 laivasto-ohjelmaa. Sen köli laskettiin 23. lokakuuta 1939 ja alus laskettiin vesille 12. joulukuuta 1940. Se valmistui 4. huhtikuuta 1942, jolloin sen valmistuskustannukset olivat 457512 puntaa ilman Amiraliteetin toimittamia ase- ja viestijärjestelmiä.


title: HMS Martin (G44)

text: "HMS Martin" oli maaliskuussa 1942 valmistajan koeajoissa ja se valmistui 4. huhtikuuta. Alus aloitti tilaajan vastaanottokokeet, joiden jälkeen se varustettiin. Se siirtyi Scapa Flowhun Kotilaivastoon koulutettavaksi ennen liittymistään 17. Hävittäjälaivueeseen.


title: HMS Martin (G44)

text: Alus suojasi 28. huhtikuuta Murmanskiin matkaavaa saattuetta PQ15 ja sieltä palaavaa saattuetta QP11 Kotilaivaston muodostaman kaukosuojauksen osana. Alus vapautui tehtävästä 7. toukokuuta saattueen saavuttua Reyakjavikiin. Se suojasi 12. toukokuuta saattuetta PQ16 Murmanskiin yhdessä "HMS Achatesin", "HMS Ashantin", "HMS Volunteerin" ja Puolan laivaston "ORP Garlandin" kanssa. Saattue joutui 26. toukokuuta ilma- ja sukellusvenehyökkäyksen maaliksi, jolloin alus kärsi lieviä vaurioita lähelle osuneista pommeista. Se erkani saattueesta 30. toukokuuta sen saavuttua Kuolan niemimaalle.


title: HMS Martin (G44)

text: "HMS Martin" palasi kotimaahan itsenäisesti, minkä jälkeen se siirrettiin 6. kesäkuuta telakalle huollettavaksi. Alus liittyi telakalta palattuaan Kotilaivastoon, jonka mukana se oli saattueiden PQ17 ja QP13 kaukosuojausosastossa. Se vapautui tehtävästä 7. heinäkuuta palaavan saattueen saavuttua Reyakvikiin.


title: HMS Martin (G44)

text: "HMS Martinille", "HMS Marnelle", "HMS Middletonille" ja "HMS Blankneylle" kuormattiin 20. heinäkuuta tarvikkeita toimitettavaksi saattueen PQ17 suojauksesta vastanneille aluksille, jotta saattajien paluun mahdollistamiseksi. Osasto lähti Scapa Flowsta Seidisfjordin kautta Murmanskiin, jonne se saapui 24. heinäkuuta. Matkan aikana osaston alukset tankattiin laivaston tankkerilta "HMS Black Rangerilta". Osasto palasi kotimaahan itsenäisesti ilman saattuetta.


title: HMS Martin (G44)

text: Alus määrättiin 13. elokuuta "HMS Marnen" kanssa saattamaan Yhdysvaltain laivaston risteilijä "USS Tuscaloosaa" ja sen saattajia "USS Rodmania" ja "USS Emmonsia", jotka kuljettivat RAF:n henkilöstöä ja lääkintätarpeita Arkangeliin (operaatio Easy unit). Hävittäjät kohtasivat 15. elokuuta Yhdysvaltain laivaston osaston 800 merimailia ennen Arkangelia, jonne ne saapuivat 17. elokuuta. Neuvostoliiton viranomaiset kielsivät alusten kuorman purkamisen, jonka jälkeen osasto palasi Britteinsaarille.


title: HMS Martin (G44)

text: "HMS Martin" suojasi 9. syyskuuta "HMS Scyllaa", kun se määrättiin saattueen PQ18 lähisuojaukseen. Alus erkani 12. syyskuuta saattueesta "HMS Scyllan", "HMS Marnen", "HMS Meteorin" ja "HMS Milnen" kanssa mennäkseen tankkaamaan Lowen lahteen Huippuvuorille. Tankannut osasto palasi seuraavana päivänä saattueen suojaksi. Osasto erkani 17. syyskuuta saattueesta PQ18, jolloin se liittyi palaavaan saattueeseen QP14 matkalle Loch Eween. Osasto vapautui 25. syyskuuta tehtävästä saattueen saavuttua määränpäähänsä.


title: HMS Martin (G44)

text: Alus määrättiin lokakuussa osallistumaan Pohjois-Afrikan maihinnousuun, minkä vuoksi se siirtyi Gibraltarille. Alus liittyi Force H:hon saavuttuaan Gibraltarille. Se liitettiin 1. marraskuuta taistelulaivojen "HMS Duke of Yorkin", "HMS Nelsonin" ja "HMS Rodneyn", taisteluristeilijä "HMS Renownin", lentotukialusten "HMS Victoriousin", "HMS Avengerin", "HMS Biterin" ja "HMS Dasherin" sekä risteilijöiden "HMS Sheffieldin"] ja "HMS Argonautin" muodostamaan laivastoon. Alus suojasi 6. marraskuuta itäistä maihinnousuosastoa Vichyn Ranskan laivaston mahdollisilta hyökkäyksiltä sekä se antoi tulitukea maihinnousuosastoille pyydettäessä. Alus oli seuraavana päivänä mukana Algerin maihinnousuosastossa.


title: HMS Martin (G44)

text: "HMS Martin" suojasi 8. marraskuuta laivaston raskaita yksiköitä. Alus suojasi 10. marraskuuta saattuetta, joka kuljetti täydennyksiä sillanpäähän. Alukseen osui 85 merimailia Algerista luoteeseen kolme Saksan laivaston sukellusveneen "U-431" laukaisemaa torpedoa, jotka upottivat aluksen. Alukselta pelastui ainoastaan 63 henkeä.


title: Paavo Poutiainen (valokuvaaja)

text: Paavo Johannes Poutiainen (3. lokakuuta 1903 – 3. helmikuuta 1953) oli suomalainen lehtivalokuvaaja.


title: Paavo Poutiainen (valokuvaaja)

text: Poutiainen toimi vuodesta 1927 Uuden Suomen vakinaisena kuvaajana.


title: Paavo Poutiainen (valokuvaaja)

text: Vaasan raastuvanoikeudessa käsiteltiin 4. kesäkuuta 1930 vaasalaisen Työn Äänen kirjapainon särkemisjuttua. Paikalle oli saapunut noin 1 800 Lapuan liikkeen kannattajaa jotka alkoivat pahoinpidellä jutussa todistajana toiminutta Työn Äänen faktoria Eino Niemistä ensin oikeustalon eteisessä ja sen jälkeen ulkona kadulla. Väkijoukko seurasi tekoa sivusta, eikä poliisi puuttunut asiaan. Lehtikuvaajana paikalla ollut Paavo Poutiainen yllytti tekijöitä, ja saikin otetuksi yhdet Suomen lehdistöhistorian tunnetuimmat kuvat. Lapualaiset pahoinpitelivät myös noin kymmenen muuta vasemmistolaista, näiden joukossa vaasalaisen sosiaalidemokraattisen lehden Nya Folkbladetin toimittajan Allan Asplundin. Lisäksi lapualaisten uhreiksi joutui myös porvarillisesti ajattelevia kansalaisia, jotka yrittivät estää pahoinpitelyjä oikeusvaltioon vedoten.


title: Paavo Poutiainen (valokuvaaja)

text: Joulukuussa 1940 Poutiainen oli Helsingin rautatieasemalla yhdessä muiden lehtikuvaajien kanssa kuvaamassa presidentti Kyösti Kallion lähtöä Nivalaan. Kun sairauskohtauksen saanut Kallio kaatui eversti Aladár Paasosen käsivarsille Poutiainen huusi muille kuvaajille "Pojat! Tätä ei sitten kuvata!". Muut tottelivatkin häntä. Poutiaisen todelliseksi motiiviksi epäiltiin kuitenkin jälkeenpäin sitä että häneltä itseltään oli loppunut filmi kamerasta.


title: Paavo Poutiainen (valokuvaaja)

text: Jatkosodan aikana tk-kuvaajana toiminut Poutiainen kuvasi kesällä 1942 10 minuutin pituisen 16mm mykän värielokuvan Itä-Karjalassa Petroskoissa, Karhumäessä ja Pohjois-Aunuksessa ("Värivälähdyksiä Äänisen rannoilta"). Elokuva lienee ainoa suomalainen jatkosodan aikana sotatoimialueella kuvattu värielokuva ja se on säilynyt nykypäiviin saakka alkutekstejä lukuun ottamatta.


title: Paavo Poutiainen (valokuvaaja)

text: Vuonna 1945 Poutiainen näytteli pienessä sivuosassa Jorma Nortimon ohjaamassa elokuvassa "Tähtireportterit tulevat".


title: Pierre de Manchicourt

text: Pierre de Manchicourt (n. 1510–1564) oli ranskalais-flaamilainen säveltäjä. Hän toimi mahdollisesti vuodesta 1525 kuoropoikana Arrasin tuomiokirkossa. Myöhemmin hän työskenteli tuomiokirkoissa Toursissa ja Tournaissa. Vuonna 1556 hän palasi Arrasiin. Vuodesta 1559 hän johti Madridissa ainakin Filip II:n flaamilaista kappelia, mahdollisesti myös hänen espanjalaista kappeliaan.


title: Pierre de Manchicourt

text: Pierre de Manchicourt’n tuotantoon kuuluu muun muassa noin kaksikymmentä messua, yli kuusikymmentä motettia ja yli viisikymmentä chansonia.


title: Mattias Sunneborn

text: Mattias Sunneborn (s. 27. syyskuuta 1970 Visby) on ruotsalainen pituushyppääjä.


title: Mattias Sunneborn

text: Hän karsiutui Tokion MM-kilpailuissa 1991 ja sijoittui 11:nneksi Genovan sisäratojen EM-kilpailuissa 1992. Seuraavana vuonna hän osallistui sekä Toronton sisäratojen MM-kilpailuihin että Stuttgartin MM-kilpailuihin karsiutuen kummallakin kerralla. Vuonna 1994 hän oli Pariisin sisäratojen EM-kilpailuissa seitsemäs ja Helsingin EM-kilpailuissa yhdeksäs.


title: Mattias Sunneborn

text: Hänen parhaat vuotensa olivat 1995 ja 1996, jolloin hän voitti hopeaa Barcelonan sisäratojen MM-kilpailuissa (1995), kultaa Tukholman sisäratojen EM-kilpailuissa (1996) ja sijoittui kahdeksanneksi Atlantan olympialaisissa (1996), mutta karsiutui Göteborgin MM-kilpailuissa (1995).


title: Mattias Sunneborn

text: Vuonna 1997 hän karsiutui sekä Pariisin sisäratojen MM-kilpailuissa että Ateenan MM-kilpailuissa. Seuraavana vuonna hän sijoittui yhdeksänneksi Valencian sisäratojen EM-kilpailuissa ja viidenneksi Budapestin EM-kilpailuissa. Hän karsiutui Sydneyn olympialaisissa 2000 ja Edmontonin MM-kilpailuissa 2001.


title: Mattias Sunneborn

text: Hän piti hallussaan ulkoratojen Ruotsin ennätystä 821 cm, jonka hän hyppäsi Malmössä 27. kesäkuuta 1996. Michel Tornéus rikkoi ennätyksen 22. heinäkuuta 2012 Kuortaneella hypättyään 822 cm. Sisäradoilla hän hyppäsi Ruotsin ennätyksen 820 cm Barcelonassa 11. maaliskuuta 1995 voittaessaan hopeaa sisäratojen MM-kilpailuissa. Michel Tornéus sivusi ennätystä helmikuussa 2013 ja rikkoi sen 3. maaliskuuta 2013 hypättyään 829 cm.


title: Pierre Moulu

text: Pierre Moulu (n. 1480–1490 – n. 1550) oli ranskalainen säveltäjä. Ronsardin mukaan hän opiskeli Josquin Desprez’n johdolla. Eräiden teosten tekstit viittaavat läheisiin yhteyksiin Ranskan kuninkaalliseen kappeliin 1500-luvun ensimmäisen neljänneksen aikana. Moulun tuotantoon kuuluu messuja, chansoneita ja yli kaksikymmentä motettia.


title: Johannes Stockem

text: Johannes Stockem (n. 1440 – 1500) oli ranskalais-flaamilainen säveltäjä. Hän toimi paavillisena laulajana vuosina 1487–1488 ja työskenteli myöhemmin kuoromestarina unkarilaisessa hovissa Budassa. Säveltäjän chansoneita julkaistiin Petruccin antologioissa, mutta muuta tuotantoa häneltä ei ole säilynyt.


title: Michel Tornéus

text: Michel Tornéus (s. 26. toukokuuta 1986) on ruotsalainen pituushyppääjä ja kolmiloikkaaja.


title: Michel Tornéus

text: Tornéus karsiutui vuonna 2009 sekä Torinon sisäratojen EM-kilpailuissa että Berliinin MM-kilpailuissa. Hän karsiutui myös Dohan sisäratojen MM-kilpailuissa 2010, mutta oli saman vuoden Barcelonan EM-kilpailuissa yhdeksäs tuloksella 792 cm. Pariisin sisäratojen EM-kilpailuissa 2011 hän oli seitsemäs tuloksella 784 cm, mutta karsiutui myöhemmin samana vuonna Daegun MM-kilpailuissa. Hän karsiutui myös Istanbulin sisäratojen MM-kilpailuissa 2012. Samana vuonna Helsingin EM-kilpailuissa hän sijoittui kolmanneksi tuloksella 817 cm. Lontoon olympialaisissa hän sijoittui neljänneksi tuloksella 811 cm. Hän hävisi olympiapronssimitalistille Will Clayelle yhdellä senttimetrillä.


title: Michel Tornéus

text: Tornéus sai Göteborgin sisäratojen EM-kilpailuissa 2013 hopeaa Ruotsin ennätystuloksella 829. Moskovan MM-kilpailuissa hän karsiutui loppukilpailusta. Hän sai pronssia Sopotin MM-hallikilpailuissa 2014 tuloksella 821. Zürichin EM-kilpailuissa 2014 hän sijoittui viidenneksi tuloksella 809. Prahan sisäratojen EM-kilpailuissa 2015 hän voitti kultaa Ruotsin ennätystuloksella 830. Pekingin MM-kilpailuissa 2015 hän jäi karsinnassa ilman tulosta. Amsterdamin EM-kilpailuissa 2016 hän sai hopeaa tuloksella 821. Rion olympialaisissa hän karsiutui loppukilpailusta. Belgradin EM-hallikilpailuissa 2017 hän sai hopeaa tasatuloksella 808 kilpailun voittaneen Izmir Smajlaj'n kanssa. Lontoon MM-kilpailuissa 20157 hän sijoittui kahdeksanneksi.


title: Michel Tornéus

text: Tornéus hyppäsi 22. heinäkuuta 2012 Kuortaneella Ruotsin ennätyksen kahden metrin myötätuuleen 822 cm. Hän paransi yhdellä senttimetrillä 16 vuotta vanhaa Mattias Sunnebornin nimissä ollutta ennätystä. Hän paransi maansa ennätystä 10. heinäkuuta 2016 tulokseen 844 cm, jolla rikkoi myös Morten Jensenin Pohjoismaiden ennätyksen 825 cm. Kolmiloikassa hänen ennätyksensä on 16,10 metriä, jolla hän voitti Ruotsin mestaruuden vuonna 2016. Hän voitti kolmiloikan Ruotsin mestaruuden myös 2012.


title: ZDNet

text: ZDNet on verkkolehti.


title: ZDNet

text: ZDNet Downloads on suurimpia ja tunnetuimpia softakirjastoja. Tuettuina ovat Windows, Mac OS ja erinäiset älypuhelinalustat. Sivustolla on kattavat suosituimpien ohjelmien listat sekä kategorioittain jaetut pikalinkit erityyppisiin ohjelmiin. Tarjonta on runsasta ja ilmaista, tiedostojen lataaminen vaatii rekisteröitymisen.


title: Herman Frank

text: Herman Frank on saksalainen kitaristi. Hän on soittanut saksalaisessa heavy metalia ja hard rockia soittavassa Accept-yhtyeessä vuosina 1982–1983, 2004–2005, 2009-2014. Tunnetuimpia Acceptin levytytyksiä, joilla Frank on esiintynyt, on vuoden 1983 albumi "Balls to the Wall", jota on pidetty Acceptin läpimurtolevynä. Frank on ollut enimmäkseen rytmikitaristi eli ”kompannut”. Hän käyttää soitannossaan muun muassa Gibsonin Flying V -mallista sähkökitaraa.


title: Herman Frank

text: Frank on myös tuottanut yhden albumin Crown of Creation -yhtyeelle.


title: Gigi D’Alessio

text: Luigi (Gigi) D'Alessio (s. 24. helmikuuta 1967 Napoli) on italialainen laulaja ja lauluntekijä.


title: Gigi D’Alessio

text: D'Alessio opiskeli konservatoriossa Napolissa ja valmistui 21-vuotiaana. Hänen ensimmäinen albuminsa, "Lasciatemi cantare", julkaistiin vuonna 1992.


title: Gigi D’Alessio

text: Vuonna 2000 D'Alessio osallistui San Remon musiikkifestivaaleille kappaleella "Non dirgli ma", joka on julkaistu hänen albumillaan "Quando la mia vita cambierà". Uudemman kerran D'Alessio osallistui San Remon musiikkifestivaaleille vuonna 2001 kappaleellaan "Tu che ne sai".


title: Gigi D’Alessio

text: D'Alessio sai Anna Tatangelon kanssa poikalapsen 31. maaliskuuta 2010. Hänellä on aiemmasta avioliitostaan jo kolme lasta, ja hän on myös isoisä.


title: CNET Download

text: CNET Download (tunnetaan paremmin nimellä Download.com) on suurimpia ja tunnetuimpia softakirjastoja. Tuettuina ovat Windows, Mac OS ja älypuhelinalustat. Sivusto muodostaa oman kategoriansa verkossa ajettavista sovelluksista. Tiedostojen lataaminen on ilmaista eikä vaadi rekisteröitymistä.


title: Noita (täsmennyssivu)

text: Noita voi tarkoittaa seuraavia asioita:


title: Luettelo televisiosarjan Good Wife jaksoista

text: Good Wife on amerikkalainen draamasarja, jonka ensiesitys oli CBS-kanavalla 22. syyskuuta 2009 ja Nelosella 31. toukokuuta 2010. Sarja keskittyy Alicia Florrickin elämään, jonka aviomies joutuu vankilaan julkisen seksi- ja korruptioskandaalin vuoksi. Alicia palaa vanhaan työhönsä puolustusasianajajaksi uudelleenrakentaakseen maineensa ja elättääkseen kaksi lastaan.


text: 13. maaliskuuta 2014 CBS kertoi sopineensa Good Wifen kuudennesta kaudesta.


title: Dasht-e Bayazin ja Ferdowsin maanjäristys

text: Dasht-e Bayazin ja Ferdowsin maanjäristykset tapahtuivat peräkkäin Dasht-e Bayazissa ja Ferdowsissa nykyisessä Iranissa. Ensimmäinen järistys, jonka voimakkuus oli 7,3 richterin asteikolla, tapahtui 31. elokuuta 1968 ja tuhosi täysin 5 kylää Dasht-e Bayazin alueella. 1. syyskuuta tapahtunut jälkijäristys, joka oli voimakkuudeltaan 6,4, tuhosi Ferdowsin kaupungin lisäksi yli 170 lähikylää.


title: Volkswagen Routan

text: Volkswagen Routan on Volkswagenin vuosina 2008–2013 valmistama iso tila-automalli. Autoa valmistettiin Kanadassa Chryslerin tehtaalla ja se on käytännössä Volkswagenin omalla nimellään markkinoima Chrysler S-pohjalevyyn perustuva versio Dodge Grand Caravan- ja Chrysler Town & Country -malleista. Huolimatta nimen samankaltaisuudesta Volkswagenin toisen tila-automallin Touranin kanssa sillä ei ole sen kanssa mitään yhteistä. Eurooppalainen tila-auto Touran perustuu luokkaa pienemmän Golfin pidennettyyn pohjalevyyn. Routan tarjoaa tilat seitsemälle matkustajalle.


title: Volkswagen Routan

text: Routan on Volkswagenin ja silloisen DaimlerChryslerin vuonna 2005 alkaneen yhteistyön tulosta. Volkswagenilla ei ollut tarjolla tila-autoa Yhdysvaltain ja Kanadan markkinoilla. Aiemmin Volkswagenilla oli ollut tarjolla Transporteriin perustunut Volkswagen Eurovan.


title: Suuntaventtiili

text: Suuntaventtiili on venttiili jolla ohjataan virtauksen suuntaa. Niitä käytetään esimerkiksi toimilaitteen liikesuunnan valitsemiseen. Suuntaventtiilit nimetään niiden lähtö- ja tulovirtausteiden yhteismäärän ja kytkentäasentojen lukumäärän perusteella. Esimerkiksi 3/2-suuntaventtiilissä on kolme virtaustietä ja kaksi eri kytkentäasentoa.


title: Vastaventtiili

text: Vastaventtiili on venttiili joka sallii virtauksen vain yhteen suuntaan.


title: Sempachin taistelu

text: Sempachin taistelu (9.7.1386) oli Sveitsin itsenäistymistaisteluja. Luzern, Zürich, Glarus, Zug ja Bern olivat yhtyneet aatelisherroja vastaan taistelevien svaabilaiskaupunkien liittoon. Tästä kapinasta syttyi sota Itävallan herttua Leopoldia vastaan.


title: Sempachin taistelu

text: Pelottaakseen liittokuntaa, lähetettiin heidän kokoukseensa useita lähettiläitä, jotka saapuen toinen toisensa jälkeen kukin lukivat melkoisen joukon sodanjulistuksia sekä hengellisten että maallisten herrojen puolelta. Liittolaiset asettuivat metsäisille kukkuloille Sempachin luo; heillä oli aseina sotatapparat ja leveät miekat, mutta useimmilla ei mitään haarniskaa. Herttua Leopoldin ylpeästi marssivassa sotaväessä oli hyvin panssaroituja sotilaita, jotka olivat niin varmat voitostaan, että kerrotaan heidän ottaneen köydet mukaansa vankien sitomista varten.


title: Sempachin taistelu

text: Herttua Leopold halusi innokkaasti ratkaisevaa taistelua. Koska seutu oli sopimaton hevosille, käski hän ritarinsa laskeutumaan maahan ja muodostamaan tiiviin rivin, niin että he seisoivat ikään kuin läpipääsemättömänä muurina, josta keihäät sojottivat eteenpäin ojennettuina pitkissä riveissä. Ennen taistelun alkua laskeutuivat liittolaiset polvilleen ja rukoilivat Jumalalta voimaa alkavaan ankaraan taisteluun. Kerrotaan ritarien saaneen siitä aiheen pilkata talonpoikien pelkoa, sillä he luulivat heidät polvillaan rukoilevan armoa.


title: Sempachin taistelu

text: Pian itävaltalaiset huomasivat erehdyksensä: kiilanmuotoisessa taistelujärjestyksessä riensivät talonpojat keveissä varusteissaan rohkeasti alas kentälle panssaroituja ritareita vastaan, toivoen saavansa raivatuksi itselleen tien heidän keihäsriviensä lävitse. Mutta kauan he turhaan kuluttivat rohkeuttansa; lyhyillä iskuaseillaan he eivät ulottuneet edes ritarien varustuksiinkaan asti, ja moni kaatui lävistyen sojottaviin keihäisiin. Vähitellen levisi ritarijoukko puolikuun muotoiseksi, kärjillään yhä ahtaammalle sulkien ja täydellisellä häviöllä uhaten neuvotonta talonpoikaisjoukkoa.


title: Sempachin taistelu

text: Silloin, kerrotaan, teki Arnold Winkelried ylevän päätöksen: hän heitti aseensa kauas pois ja huusi kaikuvalla äänellä: "Rakkaat, uskolliset veljet! Minä avaan teille tien. Pitäkää huoli vaimostani ja lapsistani!" Sitten hän astui esiin, kokosi voimakkailla käsivarsillaan niin monta vihollisten keihästä, kuin ulottui, ja painoi ne rohkeasti omaan rintaansa. Kaatuessaan käänsi hän nuo keihäätkin maata kohti ja avasi maanmiehillensä tien, josta he pääsivät vihollisen kimppuun. Hänen ruumiinsa ylitse tunkeutuivat liittolaiset vastustamattomasti eteenpäin. Lyhyillä, mutta sitä tehokkaammin käytetyillä iskuaseillaan tekivät he hirvittävää tuhoa ritareille, joita raskaat varuksensa estivät puolustautumasta.


title: Sempachin taistelu

text: Moni kaatui talonpoikain nuijien ja miekkojen iskuista, moni tukehtui ahdingossa oman panssarinsa painosta, moni vaipui väsymyksestä maahan. Kun Itävallan lippu kaatui, riensi herttua Leopold taistelijain tungokseen itse korjaamaan sitä; mutta raskaissa aseissaan hitaasti tunkeutuessaan eteenpäin hän ahdingossa kompastui. "Minä olen Itävallan herttua!" huusi hän tarinan mukaan, kun jo voittajien tapparat kohosivat iskemään häntä; mutta eräs Schwüzin asujan antoi hänelle siitä huolimatta kuoliniskun. Elossa vielä olevat ritarit alkoivat huudella hevosiansa. Mutta turha vaiva, sillä palvelijat olivat niillä paenneet taistelukentältä, kun näkivät tappion tulevan. Siispä ei ollut muuta neuvoa kuin taistella loppuun asti; siten kaatui satoja ritareita, suurimmaksi osaksi aatelisia, sekä tuhansittain jalkaväkeä.


title: Sempachin taistelu

text: Sempachin taistelua pidettiin ratkaisevana voittona Itävallasta.


title: Issam Nima

text: Issam Nima (s. 8. huhtikuuta 1979) on algerialainen pituushyppääjä ja kolmiloikkaaja.


title: Issam Nima

text: Hän oli neljäs Afrikan-mestaruuskilpailuissa 2002. Vuonna 2005 hän sijoittui 11:nneksi Helsingin MM-kilpailuissa. Seuraavana vuonna hän oli kahdeksas Moskovan sisäratojen MM-kilpailuissa ja voitti pronssia Afrikan-mestaruuskilpailuissa 5,2 metrin myötätuuleen hypätyllä tuloksella 837 cm. Hän karsiutui Osakan MM-kilpailuissa 2007, Valencian sisäratojen MM-kilpailuissa 2008 ja Dohan sisäratojen MM-kilpailuissa 2010.


title: Issam Nima

text: Hänen pituusennätyksensä on 826 cm, jonka hän hyppäsi Zaragozassa 28. heinäkuuta 2007. Sisäradoilla hän on hypännyt parhaimmillaan 788 cm Dohassa 12. maaliskuuta 2010. Hänen muita ennätyksiään ovat kolmiloikan 16,89 m vuodelta 2012 ja 100 metrin juoksun 10,58 s 2,6 metrin vastatuuleen juostuna vuodelta 2007.


title: Amerikanmastiffi

text: Amerikanmastiffi on amerikkalainen koirarotu joka luokitellaan molossikoiriin. Sen jalosti Fredericka Wagner yli 20 vuotta sitten mastiffista ja anatolianpaimenkoirasta.


title: Amerikanmastiffi

text: Pään pitää olla leveä, raskas ja suorakaiteen muotoinen ja siinä tulee olla ylöskiinnittyneet, pyöristyneet korvat. Keskikokoisen kuonon tulee olla hyvin tasapainossa pään kanssa. Niska on voimakas, lievästi kaareutunut ja johtaa suoraan, lihaksikkaaseen selkään. Rintakehän pitäisi olla syvä, leveä hyvin pyöristynyt. Eturaajat ovat vahvat, suorat ja toisistaan erilleen asettuneet. Takaraajat ovat leveät ja yhdensuuntaiset. Säkäkorkeuden tulee uroksilla olla 32-36 tuumaa ja nartuilla 28-34 tuumaa.


title: Amerikanmastiffi

text: Amerikanmastiffilla on kolme väriä: fawn, aprikoosi ja juovikas. Pennut syntyvät tummina ja vaalenevat kasvaessaan. Rotu saa todellisen värityksensä ensimmäisen ikävuoden kynnyksellä. Tässä mastiffirodussa valkoiset merkit poskissa, kuonossa, rinnassa ja käpälissä hyväksytään. Kaikilla yksilöillä tulee olla musta maski.


title: Amerikanmastiffi

text: Amerikanmastiffi on yleensä tyyni ja hiljainen ja tulee loistavasti toimeen lasten kanssa. Se on uskollinen ja rakastava koira joka ei ole yleensä aggressiivinen ellei sen tarvitse suojella perhettään. Viimeksi mainituissa tapauksissa siitä tulee hurja ja rohkea koira.


title: Amerikanmastiffi

text: Toisin kuin jotkin muut kookkaat rodut, tämä mastiffi tulee hyvin toimeen kerrostalossa niin kauan kuin sitä lenkitetään päivittäin. Tämä voi tarkoittaa yhtä hyvin päivittäistä kävelyä kuin lyhyttä juoksuakin. Yleensä jopa pieni, aidoitettu piha kelpaa hyvin, sillä koira on vanhemmiten usein laiska. Se on suhteellisen epäaktiivinen sisätiloissa.


title: Amerikanmastiffi

text: Vaikka koira ei todennäköisesti halua ulkoilla päivittäin, rutiini pitää sen hoikempana ja onnellisempana. On hyvä sen fyysiselle ja psyykkiselle terveydelle olla ulkona ja kävellä säännöllisesti. Kuten minkä tahansa rodun kohdalla, on parasta jos koira pidetään julkisilla alueilla hihnassa.


title: Amerikanmastiffi

text: Ratkaistaakseen lonkkadysplasiaan, kuolaamiseen ja lyhyeen elinikään liittyneet ongelmat Fredericka Wagner Flying W Farms-kennelistä risteytti mastiffin ja anatolianpaimenkoiran, hyvin vanhan laumanvartijarodun joka tunnetaan älykkyydestään ja pitkästä eliniästä suureen kokoonsa suhteutettuna. Erittäin valikoivan jalostuksen kautta syntyi amerikanmastiffi. Se muistuttaa ulkonäöltään mastiffia. Tämä linja on suhteellisen uusi, joten sitä ei tunnusteta suurosassa roturekistereitä. Rekisterit joilla on löyhemmät vaatimukset saattavat rekisteröidä uuden rodun jolla on lyhyt historia, kuten Continental Kennel Club'n rodulle tekemä tunnustus vuonna 2000. Amerikanmastiffi jalostettiin perhekoiraksi, ei näyttelykoiraksi. Pohjois-Amerikassa on 10 kasvattajaa jotka kuuluvat Amerikanmastiffin kasvattajien neuvostoon AMBC ja joiden koirien sukulinjat voidaan jäljittää takaisin Flying W Farms'iin. Tämä rotu ei ole sama kuin panja, jossa on myös amerikanpitbullterrierin ja rottweilerin verta.


title: Amerikanmastiffi

text: Amerikanmastiffi on terve ja onnellinen koira, jolla on vain vähän muille kookkaille koirille tyypillisiä sairauksia.


title: Amerikanmastiffi

text: Harjaus on helppoa lyhyen ja sileän karvapeitteen vuoksi. Shampoon käyttö ja turkin kiiltäväksi saaminen on helppoa suihkun jälkeen, minkä jälkeen turkki harjataan lujapiikkisellä harjalla. Vaikka koiralla on karvanlähtö, se ei varista normaalia koiraa enempää.


title: Nuorten Superpesis

text: Nuorten Superpesis on Pesäpalloliiton alainen sarja, johon lasketaan kuuluvaksi juniori-ikäisten Poikien Superpesis ja Tyttöjen Superpesis. Poikien sarjassa pelaa kahdessa lohkossa, molemmissa 7 joukkuetta eli yhteensä 14 joukkuetta. Tytöissä lohkojen määrä on neljä, joissa kussakin 7 joukkuetta.


title: Nuorten Superpesis

text: Runkosarja pelataan kahdessa lohkossa kaksinkertaisena sarjana. Runkosarjan jälkeen lohkojen 1.-4. sijoittuneet joukkueet pelaavat puolivälieräottelut ottelupareina paras kolmesta -järjestelmällä. Kotietu on runkosarjassa paremmin sijoittuneilla joukkueilla.


title: Nuorten Superpesis

text: Puolivälierien voittajat pelaavat ottelupareina välierät paras kolmesta - järjestelmällä. Kotietu on runkosarjassa paremmin sijoittuneilla joukkueilla.


title: Nuorten Superpesis

text: Välierien voittajat pelaavat loppuottelussa ja välierien häviäjät pronssiottelussa. Ottelut pelataan paras kolmesta -järjestelmällä ja kotietu on runkosarjassa paremmin sijoittuneella joukkueella.


title: Nuorten Superpesis

text: Runkosarja pelataan neljässä alkulohkossa kaksinkertaisena. Jokaisen lohkon 1. ja 2. sijoittuneet joukkueet pääsevät suoraan jatkosarjaan. Lisäksi A- ja B-lohkon sekä C- ja D-lohkon 3. sijoittuneet joukkueet pelaavat ottelupareina kahdesta muusta jatkopaikasta. Ottelu pelataan runkosarjassa enemmän pisteitä ottelua kohden keränneen joukkueen kotikentällä paras yhdestä -järjestelmällä (jos ko. joukkueilla on sama pistemäärä ottelua kohden runkosarjassa, kotiedun ratkaisevat ensin 3 pisteen voitot ottelua kohden, sen jälkeen voitetut ottelut ottelua kohden ja edellisten ollessa tasan kaikkien otteluiden juoksuero runkosarjassa ja sen ollessa tasan arpa).


title: Nuorten Superpesis

text: Runkosarjan lohkojen kaksi parasta joukkuetta ja kaksi parasta lohkokolmosta pelaavat yksinkertaisen kymmenen joukkueen jatkosarjan. Runkosarjan lohkojen 1. sijoittuneet sekä paras* lohkokakkonen saavat jatkosarjaan viisi kotiottelua. Jatkosarjassa kirjainta A 1 käytetään merkitsemään parasta* lohkovoittajaa, kirjainta A2 toiseksi parasta* lohkovoittajaa, kirjainta A3 kolmanneksi parasta* lohkovoittajaa ja kirjainta A4 heikointa* lohkovoittajaa. Jatkosarjassa kirjainta B 1 käytetään merkitsemään parasta* lohkokakkosta, kirjainta B2 toiseksi parasta* lohkokakkosta, kirjainta B3 kolmanneksi parasta* lohkokakkosta ja kirjainta B4 heikointa* lohkokakkosta. Jatkosarjassa kirjainta C1 käytetään merkitsemään parempaa* lohkokolmosta ja kirjainta C2 heikompaa* lohkokolmosta.


title: Nuorten Superpesis

text: Jatkosarjan 1. sijoittunut joukkue kohtaa välierissä jatkosarjan 4. sijoittuneen joukkueen ja jatkosarjan 2. sijoittunut joukkue kohtaa välierissä jatkosarjassa 3. sijoittuneen joukkueen. Ottelut pelataan paras kolmesta -järjestelmällä ja kotietu on jatkosarjassa paremmin sijoittuneella joukkueella.


title: Nuorten Superpesis

text: Välierien voittajat kohtaavat loppuottelussa ja välierien häviäjät pronssiottelussa. Ottelut pelataan paras kolmesta -järjestelmällä ja kotietu on jatkosarjassa paremmin sijoittuneella joukkueella.


title: Nuorten Superpesis

text: Poikien Superpesis:Tyttöjen Superpesis:


title: Pelleas und Melisande

text: Pelleas und Melisande (op. 5) on Arnold Schönbergin orkesterille säveltämä teos, sinfoninen runo. Kyseessä oli ensimmäinen häneltä valmistunut orkesteriteos. Se valmistui helmikuussa 1903 ja sai kantaesityksensä vuonna 1905. Teos perustuu Maurice Maeterlinckin näytelmään "Pelléas et Mélisande".


title: Pelleas und Melisande

text: "Pelleas und Melisande" on d-mollissa. Musiikki on jatkuvaa, mutta jakautuu seuraaviin keskeisiin toisiinsa liittyviin osioihin:


title: Marcin Starzak

text: Marcin Starzak (s. 20. lokakuuta 1985) on puolalainen pituushyppääjä.


title: Marcin Starzak

text: Hän karsiutui Madridin sisäratojen EM-kilpailuissa 2005 ja Göteborgin EM-kilpailuissa 2006. Vuonna 2007 hän oli kuudes Birminghamin sisäratojen EM-kilpailuissa ja karsiutui Osakan MM-kilpailuissa. Hän sijoittui seitsemänneksi Valencian sisäratojen MM-kilpailuissa 2008, mutta karsiutui samana vuonna Pekingin olympialaisissa. Hän voitti pronssia Torinon sisäratojen EM-kilpailuissa 2009.


title: Marcin Starzak

text: Hänen ennätyksensä on 821 cm, jonka hän hyppäsi Salamancassa 4. heinäkuuta 2007. Sisäradoilla hän on hypännyt Puolan ennätyksen 818 cm Torinossa 8. maaliskuuta 2009 voittaessaan pronssia sisäratojen EM-kilpailuissa.


title: Kristián Kudroč

text: Kristián Kudroč (s. 21. toukokuuta 1981 Michalovce, Tšekkoslovakia) on slovakialainen entinen jääkiekkopuolustaja. Hän pelasi urallaan 26 NHL-ottelua tehopistein 2+2=4 ja keräsi niissä 38 jäähyminuuttia. Kudroč pelasi urallaan myös Ruotsissa, Suomessa, KHL:ssä, Tšekissä, Itävallassa ja Iso-Britanniassa. Hän ei luonut pääsarjauraa kuitenkaan kotimaassaan. Kudroč edusti Slovakiaa MM-kilpailuissa vuonna 2012, jolloin hän voitti hopeaa. Nykyään Kudroč toimii Ruotsin neljänneksi korkeimmalla sarjatasolla HockeyTvåan-joukkue AIK Härnösandin apuvalmentajana.


title: Kristián Kudroč

text: Kolossimainen Kudroč oli peräti 201 cm pitkä ja 102 kg painava. Elite Prospects -sivuston Ulf Anderssonin mukaan hän oli isokokoinen ja vahva puolustaja, jonka suurin vahvuus oli puolustuspeli oman maalin edustalla. Kudroč pelasi melko fyysisesti ja ajoitti taklauksensa hyvin. Hänellä oli myös voimakas laukaus, joten Kudroč oli käyttökelpoinen myös ylivoimalla. Kudročin hermokontrolli kuitenkin petti toisinaan helposti ja hän sai turhia jäähyjä. Kudroč teki ajoittain myös uhkarohkeita ratkaisuja hyökkäyssuuntaan. Hän laukoi oikealta.


title: Kristián Kudroč

text: Kudroč pelasi ensimmäiset miesten pelinsä kasvattajaseurassaan HK Michalovcessa kaudella 1997–1998, Slovakian 1. ligassa. Kesällä New York Islanders varasi hänet ensimmäisen kierroksen viimeisenä varauksena, sijalla 28. Samana kesänä Kudročin varasi myös QMJHL-joukkue Québec Remparts toisena pelaajana . Hän siirtyi joukkueeseen kaudeksi 1999–2000, jonka päätteeksi Kudroč valittiin QMJHL:n tulokkaiden tähdistökentälliseen. Kesäkuussa 2000 hänet kaupattiin maalivahti Kevin Weekesin ja kesän toisen kierroksen varauvuoron kanssa Tampa Bay Lightningiin vaihdossa ensimmäisen, neljännen ja seitsemännen kierroksen varausvuoroihin .


title: Kristián Kudroč

text: Kudroč siirtyi kaudeksi 2000–2001 Lightningin organisaatioon ja hän pääsi pelaamaan 22 NHL-ottelua tehopistein 2+2=4. Kudroč teki NHL-debyyttinsä 27. marraskuuta 2000 vieraissa New York Islandersia vastaan. Hän sai ottelussa jääaikaa 13.10 minuuttia ja Kudroč keräs yhden kahden minuutin jäähyn. Kudroč teki NHL-uransa avausmaalin kolmannessa ottelussaan 1. helmikuuta 2001 Buffalo Sabresia vastaan. Suurimmaksi osaksi Kudročin kausi eteni IHL:n Detroit Vipersissa.


title: Kristián Kudroč

text: Kaudella 2001–2002 Kudroč pelasi vain kaksi ottelua Lightningin riveissä. Hän pelasi suurimman osan kaudestaan AHL-joukkue Springfield Falconsissa. Kudroč siirtyi kauden lopulla lainalle samassa liigassa pelanneeseen Philadelphia Phantomsiin. Hän palasi taas kaudeksi 2002–2003 Springfieldiin, mutta kausi keskeytyi jo lokakuussa 2002 35 ottelun jälkeen, kun Kudroč sai aivotärähdyksen. Hän ei pelannut kauden aikana otteluakaan NHL:ssä. Kesällä 2003 Kudroč siirtyi vapaana agenttina Florida Panthersin organisaatioon. Hän pelasi kauden 2003–2004 aikana kaksi NHL-ottelua, mutta Kudročin kausi kului lähinnä farmijoukkue San Antonio Rampagessa.


title: Kristián Kudroč

text: Kudroč pelasi vain kuusi ottelua HockeyAllsvenskanin Hammarby IF:ssä, mutta hän keräsi jopa 60 jäähyminuuttia. Kudročin kauden vähät ottelut johtuivat loukkaantumisista läpi kauden. Hän pelasi keväällä 2005 Kanadan alasarjan LNAH:ssa Québec RadioX:n riveissä.


title: Kristián Kudroč

text: Toukokuussa 2005 Kudroč teki try-out-sopimuksen SM-liigajoukkue Saimaan Pallon kanssa, mutta päivää myöhemmin hänen try-out-sopimuksensa jouduttiin perumaan lentoaikatauluongelman vuoksi. Kudroč teki kuitenkin uuden kolmiviikkoisen try-out-sopimuksen heinäkuussa, onnistui vakuuttamaan seurajohdon ja sai vuoden mittaisen sopimuksen SaiPaan. Hän teki runkosarjan 48 ottelussa hyvät tehot 10+12=22 ja oli koko SM-liigan jäähypörssin kakkonen 227 minuutillaan. Hänen edellään oli vain Ässien Matt Nickerson, joka teki 236 minuutillaan yhä voimassa olevan SM-liigan yhden kauden jäähyennätyksen. Kudroč jäi hyvin SaiPa-fanien mieleen ja he palkitsivat hänet vuoden SaiPa-pelaajana. Kudroč kykeni osaavansa myös kiekollista peliä.


title: Kristián Kudroč

text: Huhtikuussa 2006 Kudroč siirtyi Tampereen Ilvekseen yksivuotisella sopimuksella. Hänen kautensa jäi kuitenkin 37 ottelun mittaiseksi loukkaantumisten takia. Kudroč sai lokakuussa 2006 aivotärähdyksen lyötyään päänsä Pelicansin Anssi Salmelan kypärään. Hänen toipumisajakseen arvioitiin 2–4 viikkoa. Kudroč loukkaantui uudelleen tammikuussa 2007, kun hän sai ottelussa välilevynpullistuman niskaansa. Kudroč oli noin kuukauden sivussa. Hän johti ennen loukkaantumistaan Ilveksen puolustajien pistepörssiä pelaamansa 36 ottelun jälkeen. Kudroč kuitenkin palasi runkosarjan viimeiseen otteluun ja pelasi pudotuspeleissä. Hän oli jälleen SM-liigan runkosarjan jäähypörssin toinen 174 minuutillaan. Hänen edellään oli vain Ässien Pasi Peltonen.


title: Kristián Kudroč

text: Kudroč teki yksivuotisen sopimuksen Elitserien-joukkue Södertälje SK:n kanssa huhtikuussa 2007. Runkosarjassa kerätyt 156 jäähyminuuttia sijoittivat Kudročin Elitserienin jäähypörssin kolmanneksi. Hän jatkoi seurassa vielä kaudella 2008–2009. Toukokuussa 2009 Södertälje SK ilmoitti, ettei jatkosopimusta flopanneen Kudročin kanssa synny. Hän aloitti kauden 2009–2010 Brynäsissä, mutta siirtyi kymmenen ottelun jälkeen vuoden 2009 loppuun ulottuvalla sopimuksella Frölunda HC:hen. Kudroč teki loppukauden mittaisen sopimuksen juuri ennen kuin vanha sopimus loppui.


title: Kristián Kudroč

text: Siirtorajan kynnyksellä tammikuussa 2010 Kudroč teki Porin Ässien kanssa kevääseen 2012 ulottuvan sopimuksen. Hän oli kaudella 2010–2011 SM-liigan jäähypörssin kuudes 130 minuutillaan. Seuraavalla kaudella 2011–2012 hän otti vain 70 jäähyminuuttia pudotuspelit mukaan luettuna. Tehopisteitä hän sai kauden aikana yhteensä 28. Keväällä 2012 Kudroč solmi kaksivuotisen sopimuksen KHL-seura Sibir Novosibirskin kanssa. Hän oli kaudella 2012–2013 joukkueen tehokkain puolustaja ja kolmanneksi paras pistemies Maksim Krivonožkinin kanssa tehoilla 9+11=20. Kevään 2013 pudotuspeleissä Kudroč oli Novosibirskin paras pistemies ja maalintekijä tehoilla 3+1=4 ja hän voitti joukkueen sisäisen tehotilaston lukemalla +3. Kesken kauden 2013–2014, tammikuussa 2014 Novosibirsk kauppasi Kudročin kazakstanilaiseen Barys Astanaan vaihdossa kolmannen kierroksen varausvuoroon.


title: Kristián Kudroč

text: Kaudeksi 2014–2015 Kudroč teki kaksivuotisen sopimuksen Avangard Omskin kanssa. Elokuussa 2014 Kazakstanin Astanassa Neftehimik Nižnekamskia vastaan pelatussa harjoitusottelussa hän törmäsi rajusti vastustajajoukkueen Jaroslav Alševskin kanssa ja löi päänsä jäähän. Kun Kudročia saatettiin pukuhuoneeseen, hän menetti tajuntansa. Kudroč kiidätettiin paikalliseen sairaalaan, jossa hän palasi tajuihinsa. Kudročilla todettiin vakava päävamma. Hän vietti yli kaksi viikkoa Astanassa, kunnes Kudroč siirrettiin matkustuskieltonsa päätteeksi jatkohoitoon joukkueensa kotikaupunkiin Venäjän Omskiin. Lokakuussa hänen sopimuksensa Avangardin kanssa purettiin yhteisymmärryksessä. Kudroč ei palannut kaukaloihin enää kauden aikana.


title: Kristián Kudroč

text: Kesäkuussa 2015 hän teki vuoden mittaisen sopimuksen Metallurg Novokuznetskin kanssa, mutta hänen sopimuksensa purettiin kuitenkin jo kesken harjoituskauden elokuussa Kudročin aloitteesta perhesyihin vedoten. Hän palasi kaukaloihin joulukuussa ja siirtyi try-outille Tšekin Extraligan HC Plzeňiin. Tammikuussa 2016 Kudroč sai sinne loppukauden jatkosopimuksen. Kaudeksi 2016–2017 hän siirtyi vuoden mittaisella sopimuksella Itävallan Erste Bank Eishockey Ligan HC Innsbruckiin. Kesken kauden, marraskuussa 2016 Kudroč siirtyi kuitenkin loppukauden sopimuksella Iso-Britannian EIHL-liigan Nottingham Panthersiin. Hän pelasi siellä kahdeksan ottelua, kunnes joulukuussa hänen sopimuksensa purettiin. Kudroč ei pelannut loppukaudella enää missään.


title: Kristián Kudroč

text: Lokakuussa 2017 Kudroc ilmoitti lopettaneensa pelaajauransa ja siirtyvänsä apuvalmentajaksi Ruotsin neljänneksi korkeimmalle sarjatasolle HockeyTvåan-joukkue AIK Härnösandiin.


title: Kristián Kudroč

text: Kudroč edusti Slovakiaa MM-kilpailuissa vuonna 2012 voittaen hopeaa, mutta hän mahtui turnauksessa kokoonpanoon vain yhdessä ottelussa. Yhteensä Kudroč pelasi 38 A-maaottelua tehopistein 3+10=13.


title: Kristián Kudroč

text: Kudroč pelasi myös alle 20-vuotiaiden MM-kilpailuissa vuonna 2000 sekä alle 18-vuotiaiden MM-kilpailuissa vuonna 1999, jolloin hän voitti pronssia.


title: Nigerian presidentti

text: Nigerian liittotasavallan presidentti () on sekä Nigerian valtionpäämies että hallituksen johtaja (pääministerin virkaa ei Nigeriassa ole). Hän on armeijan ylipäällikkö sekä myös esimerkiksi vahvistaa lait.


title: Nigerian presidentti

text: Presidentti valitaan neljän vuoden välein suoralla kansanvaalilla. Valittavan presidentin on saatava vähintään neljösosa äänistä ainakin 24:ssä maan 36 osavaltiosta. Yksi henkilö voi olla presidenttinä kahden kauden ajan. Nykyinen presidentti on Muhammadu Buhari.


title: Partahylje

text: Partahylje ("Erignathus barbatus") on suurin Pohjoisen jäämeren alueella esiintyvä hylkeiden heimoon kuuluva laji. Se on sukunsa ainoa laji, ja se jaetaan kahteen alalajiin, jotka ovat Atlantilla elävä nimialalaji "Erignathus barbatus barbatus" ja Länsi-Kanadan ja Siperian välisellä alueella tavattava "Erignathus barbatus nautica". Suvun nimi "Erignathus" juontaa juurensa kreikan kielen sanoista "eri" ja "gnathos", jotka viittaavat lajin raskastekoiseen leukaan. Lajinimi "barbatus" tarkoittaa partaa ja viittaa partahylkeelle ominaisiin runsaisiin viiksiin.


title: Partahylje

text: Partahylkeen pituus on 2,1–2,4 metriä ja paino 200–250 kg, jopa 360 kg. Urokset ja naaraat ovat suunnilleen saman kokoisia. Ohotanmeren alueen yksilöt ovat keskimääräistä pienempiä, sillä ne ovat enintään 200 cm:n mittaisia ja painavat vain 190 kilogrammaa. Partahylkeen ruumiin rasvapitoisuus on 30–40 prosenttia.


title: Partahylje

text: Partahylkeiden väritys vaihtelee hopeanharmaasta tummanruskeaan. Varsinkin poikasilla on selässä joskus muutamia vaaleita täpliä. Pää on pieni suhteessa muuhun vartaloon, ja viikset ovat pitkät. Leuat ovat pitkät, mutta hampaat ovat surkastuneet ja voivat puuttua vanhoilta yksilöitä kokonaan. Partahylkeillä on, toisin kuin muilla hylkeillä, neljä nänniä.


title: Partahylje

text: Partahylje elää lähinnä Jäämeren alueella, mutta sitä tavataan myös Ohotanmerellä, Beringinmerellä ja Atlantin ja Tyynenmeren pohjoisosissa ja satunnaisesti muun muassa Saksassa, Britanniassa ja Espanjassa. Partahylkeitä on tavattu myös Suomen luovutettuihin alueisiin kuuluvassa Petsamossa.


title: Partahylje

text: Partahylje elää suhteellisen matalissa vesissä. Lajin yksilöt lepäilevät yleensä jäälautoilla, mutta toisinaan myös rannoilla.


title: Partahylje

text: Paritteluaikana partahyljeurokset kosiskelevat naaraita päästämällä veden alla laulavaa ääntä. Partahylkeet synnyttävät keväällä, Pohjois-Kanadassa toukokuussa, etelämpänä Alaskassa jo maaliskuun puolivälissä. Kantoaika on yhdeksän kuukautta, ja poikaset syntyvät yleensä pienille jäälautoille. Poikaset ovat syntyessään keskimäärin 1,3 metriä pitkiä ja painavat 34 kilogrammaa. Ne pystyvät sukeltamaan melkein heti syntymän jälkeen ja kykenevät pysyttelemään 75 metrin syvyydessä viiden minuutin ajan jo alle viikon ikäisinä. Emo huolehtii poikasestaan 18–24 päivää, ja poikasen paino nousee nopeasti.


title: Partahylje

text: Naaraat saavuttavat sukukypsyyden 3–8-vuotiaina ja urokset 5–7 vuoden iässä. Naaras synnyttää ensimmäisen kerran yleensä 6,5–7,2-vuotiaana. Partahylkeet elävät yleensä noin 25 vuotta, mutta pisimpään elänyt yksilö kuoli 31-vuotiaana. Naaraat ovat pitkäikäisempiä kuin urokset.


title: Partahylje

text: Partahylje saalistaa merenpohjan tuntumasta pieniä eläimiä, kuten simpukoita, mustekaloja, merimakkaroita ja kaloja, etenkin turskakaloja. Saalistussyvyys on yleensä korkeintaan 200 metriä.


title: Partahylje

text: Alaskan alueella on aikaisemmin arvioitu olleen 250 000–300 000 yksilöä. Nykyään partahylkeiden määrästä ei ole tietoa. Partahyljettä saalistavat jääkarhut, miekkavalaat, ihmiset ja joskus mursut. Partahylkeet lepäävät yleensä jäällä lähellä railoa tai reikää, jotta ne voivat paeta uhkaa nopeasti. Ihmiset saalistavat partahyljettä ruoan, nahan ja siitä saatavan traanin vuoksi. Beringinmerellä "E. b. nautica" -alalajia metsästetään vuosittain 1 500–2 000 yksilöä. Erityisesti partahylkeitä metsästävät venäläiset ja Amerikan alkuperäisasukkaat. Hylkeiden nahkaa käytetään umiakkien valmistukseen. Partahylkeitä uhkaa muun muassa ilmastonmuutoksesta johtuva merijään katoaminen.


title: Jukka-Pekka Vuorinen

text: Jukka-Pekka Vuorinen (s. 14. marraskuuta 1956 Lempäälä) on suomalainen jääkiekkovaikuttaja.


title: Jukka-Pekka Vuorinen

text: Vuorinen on toiminut useissa kotimaisissa ja kansainvälisissä urheilun ja erityisesti jääkiekon johtotehtävissä. Hän on tiettävästi virkamiesportaassa korkeimmalla ollut suomalainen muualla kuin Suomessa järjestettyjen olympialaisten paikallisessa järjestelyorganisaatiossa: hän työskenteli Torinon talviolympialaisten jääkiekon lajijohtajana vuosina 2003–2006 Italiassa.


title: Jukka-Pekka Vuorinen

text: "J-P" Vuorinen on toiminut Suomen Jääkiekkoliiton toimitusjohtajana vuosina 1989–2001. Hänen toimitusjohtaja-aikanaan A-maajoukkue saavutti 12 miesten arvokisamitalia olympialaisissa, MM-kisoissa ja Kanada-cupissa sekä kultaa alle 20-vuotiaiden MM-kisoissa. Vuorisella oli myös vahva panos naiskiekkoilun maajoukkuetoiminnan aloittamisessa ja hän toimi joukkueenjohtajana vuonna 1989, kun Suomen naiset voittivat Saksassa ensimmäisen virallisen IIHF:n Euroopan-mestaruuden. Vuoden 2003 MM-kisoissa Suomessa Vuorinen toimi kisojen pääsihteerinä. Kaikkiaan Vuorinen oli Jääkiekkoliiton palveluksessa 19 vuotta.


title: Jukka-Pekka Vuorinen

text: Vuorinen on toiminut myös Jääkiekon SM-liiga Oy:n toimitusjohtajana. Hän oli suomalaisen urheilun toistaiseksi rahakkaimman TV-sopimuksen neuvottelija SM-liigan tehdessä viisivuotisen sopimuksen Sanoma Oy:n ja Canal+:n kanssa. Vuorinen oli ensimmäinen jääkiekon Euroopan liigojen yhteistyöorganisaation Hockey Europen puheenjohtaja ja perustajamoottori.


title: Jukka-Pekka Vuorinen

text: Vuorisen yhtäjaksoinen päätoiminen urheilujohtajaura alkoi jo vuonna 1981, kun hän aloitti Suomen Palloliiton Turun piirin toiminnanjohtajana.